**ЗАКОН ЗА ПРЕМЕР, КАТАСТАР НА НЕДВИЖНОСТИ И РЕГИСТРИ**

**I.ОПШТИ ОДРЕДБИ**

**Предмет на уредување**

**Член 1**

Со овој закон се уредуваат основните геодетски работи, премерот, запишувањето на правата на недвижности и одржувањето на катастарот на недвижности, премерот и одржувањето на државната граница, картографската дејност, водењето регистри, други геодетските работи, управувањето со Геодетско-катастарски информациониот систем, организацијата, надлежноста на Агенцијата за катастар на недвижности, надзорот и други прашања.

**Значење на поимите**

**Член 2**

Одделни поими употребени во овој закон го имаат следново значење:

1. **„Основни геодетски работи”** се работи кои го опфаќаат дефинирањето на државниот геодетски датум, картографската проекција и референтните мрежи со кои се реализира основниот геодетски референтен систем на постојани и хомогени геодетски точки, во однос на кои се врши одредување на просторните податоци;

2. **„Државен геодетски референтен систем”** е координатен систем кој го сочинуваат збир на нумерички константи неопходни за да се дефинира положбата и другите својства на геодетските точки и објекти на територијата на Република Северна Македонија;

3.**„Геодетски референтни мрежи”** се тригонометриски, 3 полигонометриски, полигонски, линиски, нивелмански, гравиметриски, астро геодетски и GNSS мрежи воспоставени на целата територија на Република Северна Македонија;

4.**„Премер на недвижности”** е прибирање на просторни и описни податоци за недвижностите во функција на одржување на катастарот на недвижности, нивна обработка и обликување;

5. **„Геопросторен податок**“ е збир на описни и просторни податоци со кои се дефинираат недвижноста во просторот;

6.**„Просторен податок”** се координати на деталните точки што ја дефинираат недвижноста во рамките на единствениот државен геодетски референтен систем и државната картографска проекција;

7.**„Описен податок”** е податок со кој се врши опишување на својствата и карактеристиките на недвижностите, на правата и на носителите на правата на недвижностите, кој се запишува во форма на број или текстуален запис;

8.**„Катастар на недвижности”** е јавна книга, односно основен јавен регистар во кој се врши запишување на правото на сопственост и на другите стварни права на недвижностите, на податоците за недвижностите како и на други права и факти чие запишување е утврдено со закон;

9. **„Недвижности”** се земјишта, згради, посебни и заеднички делови на згради и други објекти и инфраструктурни објекти;

10**. „Катастарски единици”** се катастарска парцела и катастарска општина;

11.**„Катастарска парцела“** е основна катастарска единица која е дел од земјиштето не помала од 1м2, дефинирана со граници, со една катастарска култура и класа, што се наоѓа во една катастарска општина;

12.**„Катастарска општина”** е катастарска единица која по правило опфаќа едно населено место;

13.**„Инфраструктурен објект”** е недвижност од областа на сообраќајот, подземна или надземна инсталација (вод) и електронски комуникациски мрежи и средства со сите нивни придружни инсталации;

14.**„Катастарски план”** е визуелен графички приказ на хоризонталната претстава на недвижностите во единствениот државен геодетски референтен систем и државната картографска проекција кој ги содржи просторните податоци за недвижностите;

15.**„План на инфраструктурни објекти“** е визуелен графички приказ на хоризонталната и вертикалната претстава на инфраструктурните објекти во единствениот државен геодетски референтен систем и државната картографска проекција кој ги содржи просторните податоци за инфраструктурните објекти;

16.**„Геодетски елаборат”** е геодетско-техничка документација за извршените основни геодетски работи, премерот на недвижностите во функција на запишување на катастарот на недвижности и во функција на одржувањето на државната граница на Република Северна Македонија, геодетските работи за инжинерски, технички и други намени и геодетските работи во функција на изготвување на топографските карти;

17**.„Геодетски проект“** е геодетско техничка документација за извршени геодетски работи во техничко инженерските области за кои согласно закон се бара изготвување проект;

 18.**„Носител на право”** е физичко лице или правно лице, вклучувајќи ја државата, единиците на локалната самоуправа и градот Скопје на чие име е запишано правото на недвижноста во катастарот на недвижности;

19**„Право на недвижноста“** е право на сопственост или друго стварно право, право на користење на ствари во државна сопственост или одредено облигационо право;

20.**„Подносител на барање за запишување”** е носителот на правото на недвижноста, негов законски застапник, полномошник, овластен претставник, законски наследник на починатиот носител на правото на сопственост, заинтересирано лице или лице кое е овластено да бара запишување согласно со закон;

21.**„Професионален корисник“** е надлежен орган, јавно правни лица, субјекти со пренесени јавни овластувања и други лица, на кои од страна на Агенцијата им е дозволен кориснички пристап до регистрите на Агенцијата;

22.**„Заинтересирано лице“** е лице кое за докажување на својот правен интерес за поднесување на барање за запишување, покрај правен основ за запишување и геодетски елаборат, прилага и изјава заверена кај нотар во која се содржани основите за правниот интерес;

23.**„Странка“** е физичко и правно лице кое учествува во постапките пред Агенцијата;

24.**„Службено лице“** е овластено лице кое врши запишување на правата на недвижностите во катастарот на недвижности, спроведува промени во катастарот на недвижности, изготвува и издава податоци од Геодетско катастарски информационен систем;

25.„**Запишување по службена должност”** е запишување на правото на сопственост и другите стварни права во катастарот на недвижности во корист на државата, ажурирање на податоците од катастарот на недвижности, прибележување на одредени факти како и запишување во други случаи предвидени со овој закон и други прописи;

26.„**Недвижност со незапишани права“** е недвижност која што е опфатена со премерот со незапишани сопственички права во катастарот на недвижности;

27**. „Бесправно изграден објект“** е градба или дел од градба изградена без одобрение за градење;

28.„**Етажна сопственост“** е сопственост на посебни делови од зграда кои им припаѓаат на различни лица, со која се трајно и нераскинливо поврзани правото на заедничките делови од зградата, земјиштето под зграда и земјиштето за редовна употреба на зграда;

29.„**Посебни делови од зграда“** се делови од објекти/зграда кои претставуваат самостојна употребна градежна целина, погодна за самостојно извршување на сопственичките овластувања;

30.„**Заеднички делови од зграда и земјиштето“** се заедничките простории на зградата кои се во функција на посебните делови од зградата и земјиштето во функција на зградата;

31.„**Правен континуитет“** претставува изведување на правото на недвижноста на правниот следбеник од правото на правниот претходник;

32.**„Clausula intabulandi“** претставува изречна изјава, односно согласност на правниот претходник во исправата за правното дело правниот следбеник да може да го запише правото на недвижноста, односно дека правото на недвижноста може да се пренесува на правниот следбеник;

33**.„Овластен геодет“** е лице кое има положено државен геодетски испит и стекнато овластување за вршење геодетски работи;

34.**„Овластен геодетски субјект“**е трговец поединец овластен геодет или трговско друштво за геодетски работи кое поседува лиценца за вршење геодетски работи или странско лице овластено да врши геодетски работи под услови определени со закон;

35. **„Државна граница на Република Северна Македонија“** претставува замислена вертикална рамнина која ја сече земјината површина во долж граничната линија и ги дели нејзиниот воздушен простор, површината на земјата и нејзината длабочина со територијата на соседните држави;

36. **„Просторна единица”** е ограничен дел од просторот што се востановува заради евидентирање, собирање и обработка на статистичките и другите податоци од интерес за државата;

 37. **„Регистри“** се збир на податоци во електронска форма кои се дел од ГКИС во кои се содржани податоци, права и факти поврзани со недвижностите дефинирани со овој и друг закон;

38.„**Геодетски работи за потребите на службените евиденции во надлежност на Агенцијата“** се геодетски работи кои се од влијание на просторните податоци како дел од Геодетско катастарскиот информационен систем и другите регистри и службени евиденции кои се во надлежност на Агенцијата, а кои вклучуваат спроведување на теренски геодетски мерења, обработка на податоци и изготвување на техничка документација поврзана со: основните геодетски работи, премер во функција на катастар на недвижности и инфраструктурни објекти, топографскиот премер, премерот на државната граница, кои се вршат во согласност со Законот за премер, катастар на недвижности и регистри ( во натамошниот текст: ЗПКНР);

39**.„Геодетски работи за инжинерски, технички и други намени**“ се стручни геодетски работи кои вклучуваат спроведување на теренски геодетски мерења, обработка на податоци и изготвување на геодетски елаборати/проекти за потребите на: урбанистичкото планирање, уредување на градежно земјиште, градењето објекти, земјоделството, шумарството, заштитата на животната средина, заштитата на културното наследство, рударството, геологијата, хидрографијата, инженерството, сообраќајот, научно-истражувачката дејност, решавање на имотно-правни работи, судството и во други области во кои се користат геопросторни податоци, а се вршат во согласност со посебните прописи;

40.**„Геодетско-катастарски информационен систем”** е интегриран и единствен информационен систем кој овозможува прибирање, обработка, одржување, управување, користење, дистрибуција, издавање и единствен пристап кон податоците од катастарот на недвижности, геодетските работи, топографските карти, геодетските мрежи, регистрите и други податоци од значење за недвижностите;

41.**„Централизирана база на податоци“** е база на податоци поставена и одржувана на единствена физичка локација, со можност за пристап до истата од повеќе различни локации, која претставува составен дел од информатичката инфраструктура на Агенцијата;

42.**„Електронски пристап“** е можност за користење на електронските системи на Агенцијата на начин уреден врз основа на договор за користење на подаоци од ГКИС и поднесување на барања по електронски пат и

43.**„Геодетска комора на Република Северна Македонија“** е професионално коморско здружениe во кое задолжитено членуваат овластените геодетски субјекти во Република Северна Македонија (во натамошниот текст: Комората).

**Јавен интерес**

**Член 3**

Работите кои се однесуваат на премерот, запишувањето во катастарот на недвижности, основните геодетски работи, премерот и одржувањето на државната граница на Република Северна Македонија, масовната проценка на недвижности, водењето регистри, изготвувањето топографски карти, како и управувањето со Геодетско-катастарски информациониот систем се работи од јавен интерес.

**Стратешки план и годишна програма**

**Член 4**

(1)Запишувањето во катастарот на недвижности, вршењето на основните геодетски работи, геодетските работи за техничко инжинерските и други намени, премерот на недвижностите во функција на катастарот на недвижности, премерот и одржувањето на државната граница на Република Северна Македонија, масовната процена на недвижностите, воспоставувањето и управувањето со регистрите, изготвувањето на топографските карти, се вршат врз основа на стратешки план и годишна програма за реализација на стратешкиот план.

(2)Стратешкиот план го донесува Владата на Република Северна Македонија на предлог на Управниот одбор на Агенција за период од три години, кој по потреба може да се менува, односно дополнува.

(3)Годишната програма ја донесува Агенцијата на која согласност дава Владата на Република Северна Македонија.

(4)Со планот и програмата се утврдува видот и обемот на работите, средствата потребни за нивна реализација, како и изворите на средствата.

**Надлежност за вршење на управните и геодетските работи**

**Член 5**

(1)Управните и геодетските работи за запишувањето во катастарот на недвижности, извршувањето на основните геодетски работи, премерот на недвижностите во функција на одржување на катастарот на недвижности, премерот и одржувањето на државната граница на Република Северна Македонија, топографско-картографската дејност, масовната процена на недвижностите, воспоставувањето и управувањето со регистрите предвидени со овој закон и управувањето со Геодетско-катастарски информациониот систем, ги врши Агенцијата за катастар на недвижности (во натамошниот текст: Агенцијата), врз основа на стратешкиот план и годишна програма за реализација на стратешкиот план.

(2)Геодетските работи запотребите на службените евиденции во надлежност на Агенцијата и геодетски работи за инжинерски, технички и други намени уредени со овој закон ги вршат овластени геодетски субјекти со пренесени јавни овластувања врз основа на овој закон и Законот за геодетска дејност (во натамошниот текст: ЗГД).

**Основни начела на катастарот на недвижности**

**Член 6**

Основни начела на катастарот на недвижности се начело на:

1)задолжително запишување,

2)задолжително барање,

3)јавност,

4)верба и точност,

5)законитост,

6)првенство,

7) формалност на постапката и

8) одреденост.

**Начело на задолжително запишување**

**Член 7**

(1)Правото на сопственост и другите стварни права на недвижностите се стекнуваат, пренесуваат и ограничуваат со запишување во катастарот на недвижности, а престануваат со бришењето.

(2)Во катастарот на недвижностите може да се запишат и одредени облигациони права кои од моментот на запишување имаат правно дејство спрема трети лица (*erga omnes*).

(3)Запишувањето на другите права на недвижностите, предбележувањето, како и прибележувањето на факти од влијание за недвижностите е задолжително во случаите предвидени со овој или друг закон.

**Начело на задолжително барање**

**Член 8**

(1)Запишувањето на правото во катастарот на недвижности се врши врз основа на барање поднесено од страна на носителот на правото на недвижноста или и од заинтересирано лице *(ex privatu).*

(2)Запишувањето на правата на недвижностите се врши по службена должност и по барање на надлежен орган во случаи определени со закон *(ex officio).*

**Начело на јавност**

**Член 9**

(1) Катастарот на недвижности е јавна книга, односно основен јавен регистар.

(2)Увидот во податоците на катастарот на недвижностите е јавно достапен за странките и заинтересираните лица, доколку за одделни податоци со закон или друг пропис не е определено поинаку.

(3)Секој има право да изврши увид во податоците содржани во катастарот на недвижности, да му се издадат податоци на начин и услови пропишани со закон.

**Начело на верба и точност во запишаното**

**Член 10**

Податоците за недвижностите запишани во катастарот на недвижности се сметаат за точни, па лицето кое верувало на запишаното во катастарот на недвижности, не знаејќи дека она што е запишано е неточно или нецелосно нема да трпи штетни последици.

**Начело на законитост**

**Член 11**

Запишувањето во катастарот на недвижности се врши врз основа на овој закон.

**Начело на првенство**

**Член 12**

(1)Запишувањето во катастарот на недвижности се врши според времето на приемот на барањето за запишување.

(2)Правното дејство на запишувањето спрема трети лица *(erga omnes)* започнува од моментот на поднесувањето на барањето за запишување.

(3)Агенцијата го запишува бројот на барањето и времето на поднесување на барањето во моментот на приемот на барањето за запишување во катастарот на недвижности.

**Начело на формалност на постапката**

**Член 13**

Во постапката за запишување во катастарот на недвижности Агенцијата одлучува врз основа на подобните исправи за запишување и податоците во катастарот на недвижности.

**Начело на одреденост**

**Член 14**

(1)Содржината на секое запишување мора да биде потполно одредена во однос на недвижноста на која запишувањето се однесува, видот на запишувањето, правата и другите факти кои се запишуваат, како и во однос на носителот на правото и редоследот на првенството на запишувањето.

(2)Во правниот промет недвижностите, правата на недвижностите и другите факти кои се запишани се означуваат според податоците од катастарот на недвижности.

**Обврска за користење на податоците** о**д ГКИС**

**Член 15**

(1)Органите на државната управа, министерствата и органите во состав на министерствата, судовите, општините и Градот Скопје, нотарите, адвокатите, извршителите, стечајните управници овластените геодетски субјекти и другите органи со пренесени јавни овластувања, јавните служби, трговските друштва и други организации, при донесување на одлуките, односно составување и потврдување на исправите, како и во другите постапки во нивната надлежност се должни да ги користат податоците за недвижностите и носителите на правата на недвижностите, од катастарот на недвижности, како и фактите и околностите запишани на недвижностите.

(2)Субјектите од овој член се должни електронски да се поврзат со Агенцијата за прибавување на податоците по електронски пат.

(3)За користење на податоци од ГКИС се наплаќа соодветен надоместок, освен доколку поинаку не е предвидено со друг правен пропис.

**Примена на прописи**

**Член 16**

(1)За запишување на стварните права кои не се уредени со овој закон се применуваат одредбите од Законот за сопственост и други стварни права како и други правни прописи.

(2)На постапките утврдени со овој закон се применува Законот за општа управна постапка, ако со овoј закон не е поинаку определено.

(3)За прашањата кои се однесуваат на вршењето на геодетските работи со пренесени овластувања од страна на овластените геодетски субјекти се применуваат одредбите од Законот за геодетска дејност.

**II.ОСНОВНИ ГЕОДЕТСКИ РАБОТИ**

**Содржина на основните геодетски работи**

**Член 17**

Со основните геодетски работи се врши воспоставување, одржување и следење на државниот геодетски референтен систем на Република Северна Македонија, контрола, ревитализација и проширување на постојните геодетски референтни мрежи, проектирање и воспоставување на нови геодетски референтни мрежи и воспоставување и одржување на државната картографска проекција.

**Државен геодетски референтен систем**

**Член 18**

(1)Државниот геодетски референтен систем ги опфаќа следниве референтни системи:

- просторен (тридимензионален) референтен систем,

- хоризонтален (дводимензионален) референтен систем,

- вертикален (еднодимензионален) референтен систем,

- гравиметриски референтен систем и

- астрономски референтен систем.

(2)За премерот во функција на востановување и одржување на катастарот на недвижности, изготвувањето на топографските карти, одржувањето на државната граница, како и за вршењето на геодетските работи за инжинерски, технички и други намени се применува хоризонталниот референтен систем.

(3)За инфраструктурните објекти, ажурирање на геодетски подлоги, како и за изготвувањето на топографските карти, покрај хоризонталниот се применува и вертикалниот референтен систем.

(4) Референтните системи од ставот (1) на овој член се дефинирани со службени геодетски датуми и картографски проекции.

**Просторен референтен систем**

**Член 19**

Просторниот референтен систем е терестрички тридимензионален координатен систем кој по дефиниција на координатниот почеток, ориентацијата на координатните оски, размерот, единиците за должина и временската еволуција се совпаѓа со Европскиот терестрички референтен систем - European Terestrial Reference System 1989 (во натамошниот текст: ETRS 89).

**Хоризонтален референтен систем**

**Член 20**

(1)Хоризонталниот референтен систем е дводимензионален координатен систем дефиниран со параметрите на Беселовиот елипсоид (Bessel, 1841) и неговата ориентација на точката во Херманскугел(Hermannskogel).

(2)Положбата на точките и објектите во хоризонталниот референтен систем се дефинира со дводимензионални криволиниски координати, односно геодетска ширина и геодетска должина определени во однос на Екваторот и почетниот Гринички меридијан.

(3)Положбата на точките и објектите во хоризонталниот референтен систем може да се дефинира и со дводимензионални правоаголни координати во рамките на државната картографска проекција.

**Државна картографска проекција**

**Член 21**

(1)Државна картографска проекција во Република Северна Македонија е Гаус Кригеровата проекција со следниве карактеристики:

-конформна, попречна, цилиндрична со три степенска меридијанска зона на пресликување,

- централен меридијан, 21-от меридијан во однос на Гринич и

- земјин елипсоид, Бесел 1841.

(2)Параметрите на државната картографска проекција од ставот (1) на овој член се:

- размер во централниот меридијан 0.9999,

- поместување по у-оска 500.000 метри и

- поместување по Х-оска 0.

**Вертикален референтен систем**

**Член 22**

(1)Вертикалниот референтен систем е еднодимензионален координатен систем во кој се дефинира референтната површина, во однос на која се изразуваат висините на точките.

(2)Положбата на точките во вертикалниот референтен систем се изразува со елипсоидни или физички дефинирани висини.

(3)Референтна површина за дефинирање на елипсоидните висини е нивовскиот елипсоид на референтниот систем GRS 80.

(4)Референтни површини за дефинирање на физичките висини се квазигеоидот и геоидот.

**Гравиметриски референтен систем**

**Член 23**

(1)Гравиметрискиот референтен систем е систем во кој се вршат гравиметриски одредувања на апсолутните и релативните забрзувања на силата на земјината тежа.

(2)Референтниот систем од ставот (1) на овој член се заснова на Меѓународната гравиметриска референтна рамка IGRF (International Gravity Reference Frame).

**Астрономски референтен систем**

**Член 24**

Астрономскиот референтен систем е инерцијален тридимензионален координатен систем во кој координатниот почеток, ориентацијата на координатните оски, размерот, единиците за должина и време, временската еволуција и фундаменталните константи се совпаѓаат со меѓународниот инерцијален референтен систем ICRS (International Celestial Reference System).

**Материјализација на референтните системи**

**Член 25**

Материјализација на референтните системи се врши со поставување и одржување на геодетски референтни мрежи, составени од геодетски точки одредени со координати во соодветниот референтен систем.

**Геодетски референтни мрежи**

**Член 26**

Геодетските референтни мрежи претставуваат основа за вршење на премер во функција на катастарот на недвижности, просторните единици, државната граница, топографските карти, геодетските работи за посебни намени, одредувањето на земјиното гравитационо поле, геодинамичките истражувања и друго.

**Поставување и одржување на точки од геодетските референтни мрежи**

**Член 27**

(1)Точките од геодетските референтни мрежи по правило се поставуваат на недвижности во сопственост на Република Северна Македонија.

(2)По исклучок од ставот (1) на овој член, ако точките од геодетските референтни мрежи се поставуваат на недвижности на кои е засновано право на сопственост на физички и правни лица или право на сопственост на единиците на локалната самоуправа и градот Скопје, поставувањето на точките се врши по претходно решавање на имотно-правните односи, согласно со закон.

(3)За поставување на точките од референтните мрежи од ставовите (1) и (2) на овој член, стручното лице од Агенцијата составува записник.

(4)Одржувањето на поставените точки од геодетските референтни мрежи се врши по службена должност или по предлог на овластен геодетски субјект, кога при увидот на самото место ќе се утврди дека точките се отстранети, оштетени, уништени или неовластено преместени.

**Чување на точките од геодетските референтни мрежи**

**Член 28**

(1)Поставените точки од геодетските референтни мрежи не смеат да се отстрануваат, оштетуваат, уништуваат, ниту пак неовластено да се преместуваат.

(2)Носителите на правата на недвижностите, на кои се наоѓаат поставените точки, овластените геодетски субјекти како и други физички и правни лица се должни секое отстранување, оштетување, уништување или преместување, во рок од 15 дена од денот на дознавањето да го пријават на Агенцијата.

**Оштетување, поместување или уништување на точките**

**од геодетските референтни мрежи**

**Член 29**

(1)Ако на недвижноста на која се наоѓаат точки од геодетски референтни мрежи се вршат градежни или друг вид на работи со кои можат да се оштетат, поместат или уништат поставените точки, изведувачот на работите е должен најмалку 15 дена пред започнувањето со работите да ја известиАгенцијата.

(2)Трошоците за поместување, како и за повторно поставување на точките, одредувањето на параметрите и димензиите за вклопувањето паѓаат на товар на изведувачот на работите.

**Геодетски елаборат за основни геодетски работи**

**Член 30**

За извршените теренски геодетски работи од основните геодетски работи се изготвува геодетски елаборат во кој е содржана геодетско-техничката документација.

**Метаподатоци за геодетските точки**

**Член 31**

(1)Агенцијата за геодетските точки изработува метаподатоци, согласно со меѓународни стандарди за метаподатоци.

(2)Метаподатоците се чуваат, одржуваат и пребаруваат во каталогот на метаподатоци, кој се води во Агенцијата.

**Редефинирање на референтните системи**

**Член 32**

(1)Агенцијата врши активности за одредување на параметрите и компонентите заради редефинирање на геодетските референтни системи и на државната картографска проекција, согласно со прифатените меѓународни референти системи.

(2)По извршеното одредување на параметрите и компонентите од ставот (1) на овој член, Агенцијата ќе изврши редефинирање на геодетските референтни системи и на државната картографска проекција, врз основа на кои ќе се воспостави нов државен геодетски референтен систем и државна картографска проекција.

(3)Владата на Република Северна Македонија, на предлог на Агенцијата, донесува одлука за започнување со примена на новиот државен геодетски референтен систем и државната картографска проекција од ставот (2) на овој член.

**III.ПРЕМЕР НА НЕДВИЖНОСТИ**

**Содржина на премерот**

**Член 33**

(1)Премерот на недвижностите (во натамошниот текст: премер) опфаќа прибирање на просторни и описни податоци за државната граница, границата на катастарската општина, катастарските парцели, зградите, посебните и заедничките делови од згради и земјиштето и други објекти, инфраструктурните објекти, како и нивна обработка и обликување во функција на востановување и одржување на катастарот на недвижности.

(2) Податоците добиени од премерот се составен дел на геодетскиот елаборат/проект.

**Точност на просторните податоци**

**Член 34**

Точноста на просторните податоци прибрани со премерот е условена од точноста на размерот на планот, методата и постапката во која тие се прибрани и обработени.

**Вршење на премер**

**Член 35**

(1)Премерот во функција на запишување во катастарот на недвижности, се врши по барање на странка.

(2)По исклучок, премерот може да се врши и по службена должност од страна на Агенцијата во случај на:

- запишување на правата на недвижностите на име или во корист на Република Северна Македонија,

-изготвување на гранична документација и одржување на државната граница,

-изготвување на ажурирани геодетски подлоги во функција на планирање на просторот предвидено со Годишната програма за финансирање на изработката на урбанистички планови, регулациони планови на генерални урбанистички планови, урбанистичко-планска документација и урбанистичко-проектна документација,

-изготвување на топографски карти и

-постоење на услови предвидени со овој или друг закон.

**1. Државна граница**

**Премер на државната граница**

**Член 36**

(1)Со премерот на државната граница се врши обележување на граничната линија и прибирање на просторни и описни податоци за граничните точки.

(2)Просторни податоци за граничните точки се просторните координати одредени со примена на GNSS или класични геодетски методи, во државниот геодетски референтен систем и WGS84 и/или ETRS89.

(3)Описни податоци за граничните точки се имињата на државите кои се граничат и бројот на граничната точка.

(4)При премерот на државната граница се изготвува и ортофото план во соодветен размер.

**Правни основи и надлежност за вршење премер на државната граница**

**Член 37**

(1)Премерот на државната граница се врши во согласност со овој закон, прописите со кои е уредена државната граница и меѓународните договори склучени со соседните држави кои се ратификувани согласно со Уставот на Република Северна Македонија.

(2)Техничките работи поврзани со премерот на државната граница и изготвувањето на гранична документација се во надлежност на Агенцијата.

(3)При вршење премер на државната граница, надлежните државни органи се должни на стручните лица од Агенцијата да им овозможат непречено движење во граничната зона.

**Член 38**

**Гранична документација за државната граница**

(1)Податоците за обележувањето на граничната линија, одредувањето и означувањето на граничните точки, обликот и големината на граничните белези, се составен дел од граничната документација изработена врз основа на меѓународните договори.

(2)Чувањето на граничната документација е во надлежност на Министерството за надворешни работи.

**2.Премер на Катастарски единици**

**Видови на катастарски единици**

**Член 39**

Катастарски единици се: катастарска општина и катастарска парцела.

**Граници на катастарска општина**

**Член 40**

(1)Катастарската општина како основна катастарска единица, опфаќа подрачје на едно населено место и сите недвижности во рамките на нејзината граница.

(2)Границата на катастарска општина претставува полигон тополошки дефиниран со просторните податоци на меѓните точки и линиите на парцелите, коишто се заеднички за соседните катастарски општини.

(3)По исклучок, една катастарска општина може да опфаќа подрачја на две или повеќе населени места, дел од населено место или делови од повеќе населени места.

(4)Границата на катастарската општина се обележува со поставување на меѓни белези.

**Менување на границите на катастарските општини**

**Член 41**

Владата на Република Северна Македонија донесува одлука за менување на границите на катастарските општини на предлог на Агенцијата, единиците на локалната самоурава и Градот Скопје или друг надлежен орган врз основа на закон.

**Надлежност за одржување на границите на катастарските општини**

**Член 42**

Одржувањето на границите на катастарските општини е во надлежност на Агенцијата.

**Граници на катастарската парцела**

**Член 43**

Границите на катастарските парцели се одредени со меѓни точки и линии кои на теренот се одбележани со видливи ознаки.

**Премер на катастарска парцела**

**Член 44**

(1)Катастарската парцела се определува врз основа на 2Д просторни и описни податоци кои се организирани во централизирана база на податоци.

(2)Катастарската парцела се означува со единствен идентификатор во рамките на ГКИС со кој се поврзува со сите други просторни и описни податоци за недвижностите.

**3.Премер на згради**

**Премер на згради, посебни и заеднички делови**

**на згради, земјиште и други објекти**

**Член 45**

(1)Предмет на премер во функција на катастарот на недвижности се згради, посебни и заеднички делови на згради, земјиштето под зграда и земјиште што служи за редовна употреба на зграда и други објекти трајно поставена на катастарската парцела.

(2) Просторните податоци за основата на згради и другите објекти при премерот се прибираат во 2Д и се визуелизираат преку катастарскиот план.

(3)Зградите, посебните и заедничките делови на зградите и другите објекти се дефинираат со единствен идентификатор во ГКИС.

**4.Премер на инфраструктурни објекти**

**Член 46**

(1)Предмет на премерот се и инфраструктурните објекти кои можат да бидат подземни, површински и надземни.

(2)При премерот на инфраструктурните објекти се прибираат просторни и описни податоци.

(3)Просторните податоци се 3Д координати за прекршните точки по положба и по висина, како и за карактеристичните точки за инфраструктурните објекти, кои тополошки ги оформуваат инфраструктурните објекти.

(4)Инфраструктурните објекти се означуваат со единствен идентификатор во рамките на ГИС, со кој се поврзуваат со сите други просторни и описни податоци за инфраструктурата.

**Геодетски елаборат од премерот**

**Член 47**

(1)За извршениот премер на државната граница и од премерот на недвижностите се изготвува геодетски елаборат.

(2)За точноста на просторните и описните податоци за недвижностите содржани во геодетските елаборати е одговорен изготвувачот.

(3)Агенцијата врши заверка, одобрување и спроведување на геодетските елаборати, изготвени од страна на овластените геодетски субјекти.

(4)Со заверката Агенцијата потврдува дека при изработката на геодетските елаборати се користени податоци од ГКИС.

(5)Со одобрувањето Агенција потврдува дека геодетските елаборати се изготвени согласно одредбите од овој закон и правилата и стандардите на геодетската струка.

**5.Катастарско класирање**

**Член 48**

(1)Катастарското класирање на земјиштето опфаќа утврдување на начинот на користење на земјиштето (катастарска култура) и катастарска класа за секоја катастарска парцела во една катастарска општина, врз основа на природните и економските услови за земјоделско, шумско и друго производство на постојната култура на земјиштето.

(2)Под природни услови за земјоделско, шумско и друго производство, се подразбираат педолошките својства на земјиштето, климата, положбата, изложеноста и водниот режим, а под економски услови се подразбираат развиеноста на патната мрежа и оддалеченоста од пазарот.

**6.Обработка, обликување и визуелизација на податоците**

**Катастарски планови и планови на инфраструктурни објекти**

**Член 49**

(1)Податоците од премерот на недвижностите (катастарски парцели, згради и други објекти) се обработуваат, обликуваат и визуелизираат преку катастарските планови.

(2)Податоците од премерот на инфраструктурни објекти се обработуваат, обликуваат и визуелизираат преку плановите на инфраструктурни објекти.

(3)Обработката, обликувањето и визуелизацијата на податоците, кај дигиталните планови се врши со лиценциран софтвер сопственост на Агенцијата, кој обезбедува структура која е компатибилна со базата на податоци во катастар на недвижности.

(4)Одржувањето на промените на податоците на плановите од ставовите (1) и (2) на овој член се врши со точност со која се изработени плановите.

**Дигитализација на катастарски планови**

**Член 50**

(1)За катастарските општини за кои е востановен катастар на недвижности врз основа на аналогни катастарски планови, Агенцијата врши дигитализација на аналогните катастарски планови.

(2)За ставање во примена на базата на податоци од дигиталните катастарски планови за секоја катастарска општина, директорот на Агенцијата донесува решение кое се објавува во „Службен весник на Република Северна Македонија“.

**Метаподатоци**

**Член 51**

(1)За катастарските планови и плановите на инфраструктурните објекти, Агенцијата изработува метаподатоци, согласно со меѓународни стандарди за метаподатоци.

(2)Метаподатоците се чуваат, одржуваат и пребаруваат во каталогот на метаподатоци.

**IV. КАТАСТАР НА НЕДВИЖНОСТИ**

**Запишување во катастар на недвижности**

**Член 52**

Со запишувањето во катастарот на недвижности се стекнува, пренесува, ограничува и престанува правото на сопственост и други стварни права на недвижностите и се запишуваат промени на просторните и описните податоци за недвижностите.

**Катастар на недвижности како дел од ГКИС**

**Член 53**

(1)Катастарот на недвижности е дел од ГКИС во кој се содржани податоци за правата на недвижностите, носителите на правата на недвижностите, просторните и описните податоци за недвижностите.

(2)Катастарот на недвижности се одржува за целата територија на Република Северна Македонија како дел од централизираната база на податоци од ГКИС.

**Содржина на катастарот на недвижности**

**Член 54**

Катастарот на недвижности содржи просторни и описни податоци за недвижностите, податоци за носителите на правата на недвижностите и збирка на исправи.

**Збирка на исправи**

**Член 55**

(1)Збирката на исправи се состои од геодетските елаборати од премерот, правните основи за запишување, актите на Агенцијата за извршено запишување и одбивање на запишувањата, податоци од интабулационите книги и други документи поврзани со запишувањата.

(2)Збирката на исправи содржи оригинали или заверени преписи од исправи кои се од значење за запишување на правата на недвижностите.

(3)Збирката на исправи се чува во електронска и/или хартиена форма како архивска граѓа од трајна вредност, согласно со прописите за архивско работење.

**Податоци кои ги издава Агенцијата**

**Член 56**

(1) Податоците од катастарот на недвижности Агенцијата ги издава во форма на :

1)имотен лист,

2) лист за предбележување,

3) евидентен лист,

4) пописен лист,

5) уверение за историски преглед на извршените запишувања,

6) уверение дека лицето е запишано/не е запишано во катастарот на недвижности,

7) список на индикации,

8) копии од збирката на исправи,

9) извод од план и

10) други податоци кои произлегуваат од катастарот на недвижности а кои се уредени согласно законот и подзаконските акти.

(2)Податоците од ставот (1) алинеи 1, 2, 3, 4 и 9 на овој член Агенцијата ги издава веднаш, односно не подоцна од еден работен ден од денот на поднесување на барањето, а податоците од ставот (1) алинеи 5,6,7,8 и 10 на овој член Агенцијата ги издава во рок не подолг од три работни дена од денот на поднесување на барањето.

(3)Податоците од ставот (1) во кои се содржани и податоци за ЕМБГ се издаваат на начин што податокот за ЕМБГ не треба да биде непотребно видлив, согласно со прописите за заштита на личните податоци.

**Имотен лист**

**Член 57**

Имотниот лист е јавна исправа со која се докажува правото на сопственост и други стварни права на недвижностите.

**Лист за предбележување**

**Член 58**

Листот за предбележување е јавна исправа која се издава за предбележано право на сопственост на идна градба за која е издадено правосилно одобрение за градење .

**Евидентен лист**

**Член 59**

Евидентниот лист содржи податоци за бесправно изградените објекти, не претставува доказ за сопственост и во истиот не се вршат промени на податоците.

**Уверение за историски преглед на извршените запишувања**

**Член 60**

Уверението за историски преглед на извршените запишувања претставува јавна исправа во која се содржани фактите и податоците за недвижностите, носителите на правата на недвижностите, правните основи со кои се извршени запишувањата и времето кога се извршени запишувањата во катастарот на недвижности.

**Уверение дека лицето е запишано**

**или не е запишано во катастарот на недвижности**

**Член 61**

Уверение дека лицето е запишано или не е запишано во катастарот на недвижности претставува јавна исправа со која, врз основа на фактите и податоците содржани во катастарот на недвижности, се докажува дека лицето со наведен податок за ЕМБГ, односно ЕМБС е запишано или не е запишано како носител на право во катастарот на недвижности.

**Список на индикации**

**Член 62**

Списокот на индикации за катастарски парцели содржи описни податоци за недвижностите.

**Копии од збирката на исправи**

**Член 63**

Од содржината на збирката на исправи се издаваат заверени фотокопии во хартиена форма или репродуцирани примерци во електронска форма.

**Извод од план**

**Член 64**

Извод од план претставува извадок од централизираната база на податоци во форма на визуелен графички приказ на хоризонталната претстава на недвижностите.

**V. ЗАПИШУВАЊЕ ВО КАТАСТАРОТ НА НЕДВИЖНОСТИ**

**1.Запишување на правото на сопственост**

**Право на сопственост**

**Член 65**

(1)Правото на сопственост се запишува на име на носителот на правото на сопственост кој може да биде физичко или правно лице, државата, општините и Градот Скопје.

(2)При запишување на правото на сопственост се запишува и правниот основ за стекнување на правото на сопственост (закон, договор за продажба, дар, размена, договор за доживотна издршка, договор за отстапување и распределба на имот за време на живот и други правни дела, судска одлука, одлука на државен орган во согласност со закон).

**Право на сосопственост**

**Член 66**

Правото на сосопственост се запишува во делови одредени сразмерно на целината (идеални делови) изразени во дропка на секој од сосопствениците.

**Право на заедничка сопственост**

**Член 67**

(1)Правото на заедничка сопственост на брачните, вонбрачните партнери, наследниците и лицата кои стопанисувале заедно во семејна заедница се запишува на име на заедничките сопственици.

(2)Недвижностите стекнати со работа во текот на брачната заедница од страна на брачните партнери, а врз основа на правно дело кое содржи согласност, се запишуваат како заедничка сопственост на двајцата брачни партнери, без оглед на фактот што само едниот од брачните партнери е предвиден во исправата која е основ за запишување, доколку со договор не е поинаку определено.

**Етажна сопственост**

**Член 68**

(1)Правото на етажна сопственост се запишува на име на етажните сопственици, односно сопствениците на посебните делови од зградата (стан, деловна просторија, гаража, подрум, гаражно место во затворен простор, гаражно место), заедно со правото на заедничка сопственост на заедничките делови од зградата и земјиште на кое зградата е изградена и кое служи за нејзина редовна употреба, односно друго право кое е востановено на земјиштето (сосопственост, долготраен закуп).

(2)Правото на заедничка сопственост на заедничките делови од зградата и правото на земјиштето на кое зградата е изградена и служи за нејзина редовна употреба, се нераскинливо и трајно поврзани со правото на сопственост на етажните сопственици на посебните делови од зградата и ја пратат неговата судбина по силата на законот.

(3)Врз основа на правниот основ со кој се запишува правото на сопственост и подоблиците на правото на сопственост на посебниот дел од зградата, се запишува и правото на заедничка сопственост на заедничките делови од зградата кои се во функција на посебниот дел од зградата и правото на земјиштето под зграда и земјиште за редовна употреба на зградата во рамките на градежната парцела, која со извршеното запишување преминува во катастарска парцела.

(4)Правото на заедничките делови од зградата и земјиштето не можат самостојно да бидат во промет без правото на посебниот дел од зградата.

(5)Право да бара запишување на заедничка сопственост на заедничките делови од зграда и земјиштето, односно сосопственост или долготраен закуп на земјиштето, има право да бара секој од етажните сопственици, управителот на зградата или претседателот на заедницата на сопственици.

**2.Запишување на други права на недвижностите**

**Член 69**

Стварните и личните службености, хипотеката, правото на долготраен закуп, реалните товари, закупот, концесијата, предлог за експропријација, правото на првенствено купување, забраната за отуѓување и оптоварување и други права уредени со овој или друг закон, се запишуваат во катастарот на недвижности.

**Стварни службености**

**Член 70**

(1)Стварните службености се запишуваат како право на повластеното добро и како товар на послужното добро.

(2)Правата на службеностите на недвижностите се запишуваат со содржина и обемот на правата.

(3)Кога вршењето на правото на службеност е просторно ограничено, просторните граници мора точно да се определени со геодетски елаборат кој е составен дел на правниот основ.

**Лични службености**

**Член 71**

Личните службеност се запишуваат на име на носителот на правото на личната службеност и на товар на послужното добро.

**Хипотека**

**Член 72**

(1)Хипотеката може да се запише само ако е точно одредено паричното побарување.

(2)Кога се востановува хипотека на идна градба, во катастарот на недвижности се запишува и во листот за предбележување во кој правото на идната градба е запишано.

(3)Запишувањето на побарувањето обезбедено со хипотеката се врши во однос на побарувањето и се одредува со паричен износ утврден во правниот основ.

(4)Одредбите од овој закон за запишување на хипотеката се применуваат и на запишувањето на надхипотеката.

(5)Хипотека може за исто побарување да се запише неподелено, како товар на две или повеќе недвижности или хипотекарни побарувања (заедничка или симултана хипотека).

(6)Бришењето на запишаното побарување обезбедено со хипотека се брише со Изјава дадена од страна на хипотекарниот доверител заверена на нотар .

**3.Видови на запишувања во катастарот на недвижности**

**Член 73**

(1)Видови на запишување во катастарот на недвижности се: укнижување, предбележување и прибележување.

(2)Укнижувањето е безусловно запишување врз основа на кое стварните права на недвижностите се стекнуваат, пренесуваат, ограничуваат или престануваат.

(3)Предбележувањето е условно запишување со кое правата на недвижностите се стекнуваат, пренесуваат, ограничуваат или престануваат под услов на дополнително оправдување на исполнувањето на правните претпоставки предвидени со закон.

(4)Прибележувањето е запишување на одредени облигациони права и други правни факти кои произведуваат правно дејство под услови одредени со закон.

**Основ за запишување**

**Член 74**

(1) Запишувањето на правата на недвижностите се врши врз основа на:

1) закон;

2) извршна одлука/извршни акти на надлежен орган;

3) правосилна одлука на суд;

4) правно дело составено во согласност со закон и

5) изјава чие поднесување е уредено со овој или со друг закон.

(2)По исклучок, во постапката на запишување на недвижностите кои останале со незапишани права, ако не постојат основите од ставот (1) на овој член, правото на сопственост на земјиштето и правото на сопственост на објектите сметано до приземје, кои биле евидентирани во катастарот на земјиште, ќе се запише врз основа на податоци од катастарот на земјиште.

**Општи услови**

**Член 75**

(1)Општи услови за запишување на стварните права, во катастарот на недвижности се:

1)запишана недвижност;

2)запишан претходник и

3) подобни исправи за запишување.

(2)Општите услови мора да бидат исполнети, освен ако со закон не е поинаку определено.

**Запишана недвижност**

**Член76**

Во моментот на поднесувањето на барањето за запишување, недвижноста мора да биде запишана во катастарот на недвижности или може да биде запишана истовремено со запишувањето на стварното право.

**Запишан претходник**

**Член 77**

Запишувањето во катастарот на недвижности се врши во однос на лице кое е претходно запишано како носител на правото или лице кое истовремено ќе биде запишано како носител на стварното право.

**Подобни исправи за запишување на права**

**Член 78**

(1)Запишување во катастарот на недвижности се врши врз основа на подобни исправи составени во пропишана форма за нивна полноважност.

(2)Исправите се подобни за запишување кога:

- се склучени во писмена или електронска форма и заверени од надлежен орган согласно со закон,

- актите на надлежните органи се конечни, односно правосилни и

-постои соодветност на податоци.

(3)Во исправата мора да бидат наведени личните податоци на лицата во однос на кои и во чија корист се бара запишувањето, како и податоците за недвижноста и податоци за права, факти и околности кои се однесуваат на недвижноста.

(4)Исправата е соодветна, кога податоците од исправата се идентични со податоците запишани во катастарот на недвижности, освен во случаи предвидени со овој закон.

(5)По исклучок од ставот (4) на овој член, при запишување на недвижности со незапишани права, исправата е соодветна кога недвижноста која не е запишана во катастар на недвижности е определена и истата е идентификувана со геодетски елаборат изработен врз основа на податоците наведени во исправата и/или согласно други изведени докази (податоци од катастар на земјиште, податоци на прибрани од терен, изјави на странки заверени на нотар).

**Приватни исправи**

**Член 79**

(1)Приватните исправи, покрај општите услови, за да бидат подобни мора да содржат и:

1)податоци за недвижноста и правото кое се бара со запишувањето.

2)изрична изјава за согласност за запишување *(clausula intabulandi)* на лицето чие право се пренесува, ограничува, оптоварува, укинува или се согласува со запишувањето.

(2)Ако изричната изјава за согласност за запишување не е содржана во приватната исправа, изјавата може да се даде во посебна исправа со заверка на потписот од страна на нотар.

**Јавни исправи**

**Член 80**

(1)Јавна исправа е исправа која во пропишана форма утврдена со закон ја издал надлежен орган во границите на своите овластувања или ја составило овластено лице.

(2)Јавните исправи, покрај општите услови, за да бидат подобни мора да содржат податоци за недвижноста и правото кое се бара со запишувањето.

(3)Странски исправи кои, во местото каде се составени, се сметаат за јавни исправи, ако се признаени во Република Северна Македонија во согласност со закон.

**Други исправи**

**Член 81**

Запишувањето на податоците за недвижностите, како и факти кои се од влијание на податоците за недвижностите во катастарот на недвижности, освен запишувањето на правата, може да се врши врз основа на соодветни одлуки, потврди, уверенија, издадени од надлежни органи односно вршители на јавни овластувања, изјави како и други соодветни акти на надлежни органи.

**Оригинали и заверени исправи**

**Член 82**

Исправите кои се правен основ за запишување на правата на недвижностите во катастарот на недвижности треба да бидат приложени во оригинал или во копија заверена од нотар или друго лице овластено за вршење на таквиот вид јавно овластување или во форма на репродуциран примерок во електронска форма.

**Нотарска исправа со аконтативен данок**

**Член 83**

(1)Запишувањето во катастарот на недвижности се врши и врз основа на солемнизиран договор за купопродажба или нотарски акт, со клаузула за платен аконтативен данок на промет на недвижности, во прилог на кои од страна на нотар по електронски пат се доставени и извештај за процена на пазарната вредност на недвижноста и пресметка на аконтативен данок на промет изготвени од страна на овластен проценувач, како и пополнета аконтативна даночна пријава.

(2)Правните основи заедно со прилозите, Агенцијата во рок од еден работен ден од извршеното запишување во катастарот на недвижности, по електронски пат ги доставува до надлежната единица на локалната самоуправа.

**Предбележување – Условно укнижување**

**Член 84**

Ако исправата врз основа на која се дозволува укнижување не ги исполнува општите услови за запишување во катастарот на недвижности, по барање на странка ќе се дозволи предбележување како условно укнижување на стекнување на правото.

**Случаи во кои се дозволува предбележување**

**Член 85**

Предбележување ќе се дозволи во случај кога:

1)приватната исправа нема изречна согласност на претходникот за упис *(clausula intabulandi);*

2)јавната исправа нема клазула на правосилност, во случај кога е потребна;

3)приватната исправа не е заверена во согласност со закон и

4)изјавата за согласноста за укнижување е условена или е со рок.

**Дејство на предбележувањето**

**Член 86**

(1)Предбележувањето произведува правно дејство се додека не биде оправдано или избришано.

(2)Со оправдувањето, предбележувањето се претвора во укнижување, со дејство од моментот на поднесувањето на барањето за предбележување.

**Оправдување на предбележувањето**

**Член 87**

(1)Предбележувањето се брише по службена должност или по барање на странка со истекот на последниот ден за нејзиното оправдување.

(2)Со истекот на последниот ден за оправдување предбелешката се брише и се одбива барањето за запишување или предбелешката се брише и се дозволува запишување.

**Решение за предбележување**

**Член 88**

(1)Решението за предбележување содржи:

1)ознака дека се работи за предбележување-условно запишување;

2) рок за оправдување;

3) прецизно одреден услов за оправдување и

4)правни последици, ако предбележувањето не се оправда со условот и рокот.

(2)Предбелешката се запишува во листот Г на недвижноста има дејство на првенство на укнижување, доколку предбележувањето биде потврдено согласно условите за запишување на правата определени со закон.

**Рок за оправдување на предбележувањето**

**Член 89**

Рокот за оправдување на предбележувањето не може да биде подолг од шест месеци, освен ако со друг закон не е поинаку определено.

**Предбележување на идна градба**

**Член 90**

(1)Во катастарот на недвижности се предбележува и правото на сопственост на идна градба за кои е издадено правосилно одобрение за градење.

(2)Со предбележувањето на идна градба се обезбедува првенство на прибележувањето на правните дела за промет на предбележаните права во однос на евентуалните идни правни дела кои ќе бидат доставени за прибележување.

(3)Предбележувањето се врши по барање од органот надлежен за издавање на правосилното одобрение за градење или правосилното решение за изведување на градба, односно поставување на опрема, доставена по електронски пат.

(4)Предбележаното право на идна градба се брише и се запишува право на сопственост по барање на органот од ставот (3) на овој член кон која се приложуваат исправите за правен основ со кои се одобрува употребата на градбата или доколку се донесе соодветен акт од страна на надлежен орган со кој се запишува правото на сопственост на предбележаното право на градба.

**Прибележување**

**Член 91**

(1)Со прибележување се запишуваат облигациони права, претходни и привремени мерки (забрани и ограничувања) кои се од влијание за правата на недвижностите, факти кои се од влијание за недвижностите, како и други права чие запишување е утврдено со друг закон.

(2)Со прибележувањето се врши запишување на факти кои се однесуваат на сопственикот на недвижноста или недвижноста.

(3)Во катастарот на недвижности се прибележуваат и други факти кои се од значење за стекнување, измена, престанок или пренос на правата на недвижноста чие прибележување е предвидено со друг закон.

(4)Прибележувањето се брише со доставување на доказ за престанок на фактот односно околноста врзана за запишаната прибелешка.

(5)На барање на овластеното лице, судот или друг државен орган, прибелешката се запишува и се брише со решение.

**4. Постапка за запишување во катастарот на недвижности**

**Надлежен орган**

**Член 92**

(1)Запишувањето во катастарот на недвижности го врши Агенцијата.

(2) Запишувањето во катастарот на недвижности опфаќа:

1)запишување на недвижности со незапишани права

2) запишување на промените на недвижностите и правата во катастарот на недвижности

**Запишување на недвижности**

**кои останале со незапишани права**

**Член 93**

(1)Запишување на недвижностите кои останале со незапишани права се врши со поднесување на барање за запишување, кон кое се приложува правен основ за запишување, а во зависност од податоците за недвижностите со кои располага Агенцијата и геодетски елаборат.

(2)За запишувањето, Агенцијата одлучува со решение во рок од 15 дена од поднесување на барањето.

**Запишување на промени на податоците во катастарот на недвижности**

**Член 94**

(1)Промени на податоците за недвижностите се промените настанати на податоците за земјиштето, зградите, посебните, заедничките делови од згради и други објекти и на инфраструктурните објекти.

(2)Промени настанати на податоците за правата на недвижностите се промени на запишаните права на недвижностите.

(3)Промени настанати на податоците за носителите на правата на недвижностите се промени на личните податоци, односно името и презимето на физичко лице и називот на правното лице, како и промени на адресните податоци, односно на адресата на физичко лице и седиштето на правното лице.

(4)Промени на податоците за прибележувањата на факти од влијание за недвижностите се промени со кои се врши прибележување на факти кои се од влијание за правата на недвижности, како и нивно бришење.

(5)Промени на податоците за предбележувањата се промени со кои се врши условно предбележување и предбележување на идни градби, како и нивно бришење.

(6)Други промени на податоците за недвижностите предвидени со овој или друг закон.

**Запишување на промени за недвижности за кои не постоеле просторни податоци**

**Член 95**

Запишување на промени во катастарот на недвижностите, за катастарските парцели кои биле евидентирани во катастар на земјиште, а за кои делбите не биле определени со просторни податоци на катастарските планови, се врши по барање на странка за физичка делба кон кое се доставува геодетски елаборат и изјава за согласност дадена од носителите на правата на недвижностите запишани во катастарот на недвижности дадена кај овластен геодет.

**Решение за промени во катастар на недвижности**

**Член 96**

(1)Запишување на промените се врши со поднесување на барање за запишување, кон кое се приложува правен основ за запишување, а во зависност од видот на промените и геодетски елаборат.

(2)Запишувањето на промените Агенцијата ги врши со решение кога се исполнети условите пропишани со овој закон во рок од еден до три работни дена за промени кои се спроведуваат без геодетски елаборат и во рок од три до пет работни дена за промени кои се спроведуваат со геодетски елаборат.

**Странки во постапката**

**Член 97**

Странки во постапката за запишување во катастарот на недвижности се:

1)подносителот на барањето;

2)лицето во чија корист се бара запишување или во чија корист се одлучува за запишување по службена должност, ако не е подносител на барањето;

3) лицето против кое се предлага запишувањето и

4) секое заинтересирано лице кое ќе го докаже правниот интерес за запишувањето.

**Подносител на барање**

**Член 98**

(1)Барање за запишувањеможе да поднесат професионални корисници и лице кои со запишувањето во катастарот на недвижности би го стекнало, пренело или изгубило правото на недвижноста, лице кое има правен интерес или доколку за тоа е овластено со посебен пропис.

(2)Барањето за запишување може да се поднесе во електронска форма, согласно прописите од областа на електронското управување и услуги.

(3)Запишувањето на заедничката сопственост може да бара било кој од заедничарите во корист на сите заедничари.

(4)Запишување на право на сосопственост, може да бара секој сосопственик во однос на промена на својот идеален дел, а може да бара и запишување на останатите идеални делови во корист на другите сосопственици.

**Барање за запишување**

**Член 99**

(1)Барање за запишување на правата на недвижностите до Агенцијата може да се поднесе од страна на носителот на правото на недвижноста, надлежните органи и лице што има правен интерес кое ги исполнува условите пропишани со овој или друг закон.

(2)Кон барањето се доставуваат правен основ за запишување и зависно од видот на запишувањетогеодетски елаборат.

(3)Барањето за запишување заедно со прилозите може да се поднесува по електронски пат или во писмена форма.

(4)Кога барањата и прилозите се поднесуваат по електронски пат, треба да се потпишани со валиден квалификуван сертификат за електронски потпис издаден од овластен издавач.

(5)За запишувањето Агенцијата наплаќа соодветен надоместок согласно Тарифник, освен доколку поинаку не е предвидено со овој или друг правен пропис.

**Обврска за електронско доставување и за прибавување на податоци**

**Член 100**

(1)Министерствата, органите на државната управа, единиците на локалната самоуправа, судовите, јавните обвинителства, Државното правобранителство, единиците на локалната самоуправа, нотарите, извршителите и сите други субјекти со пренесени јавни овластувања, во постапките што ги водат согласно со закон, се должни по електронски пат да ги прибавуваат податоците од ГКИС, под услови и на начин пропишан со закон. (2)Органите од ставот (1) исправите што ги донесуваат во постапките што ги водат согласно закон кои содржат правен основ врз основа на кој се вршат запишување во катастарот на недвижности, заедно со барањето за запишување во име и за сметка странките се должни по електронски пат да ги достават до Агенцијата. Во зависност од видот на запишувањето, должни се да достават и геодетски елаборат.

(3)Надлежните судови, без плаќање на надоместок до Агенцијата по електронски пат ги доставуваат правосилните судски одлуки поврзани со недвижностите заради предбележување, како и судските одлуки со кои одлучуваат за гаранциите со хипотеки на недвижен имот, за привремено обезбедување и одземање на недвижен имот заради прибележување заедно со барањето за запишување во катастарот на недвижности.

(4) Државното правобранителство на Република Северна Македонија, без плаќање на надоместок, до Агенцијата по електронски пат ги доставува исправите врз основа на кои се врши запишување во корист на Република Северна Македонија.

**Електронско доставување**

**од страна на овластените геодетски субјекти**

**Член 101**

(1)Овластените геодетски субјекти, врз основа на заверено полномошно дадено од носителот на правото, можат по електронски пат до Агенцијата да доставуваат барање за запишување, кон кое прилагаат правен основ за запишување, а во зависност од видот на промената и геодетски елаборат.

(2)Овластените геодетски субјекти доставувањето на барањето и прилозите го вршат само доколку некој друг субјект не е овластен по службена должност, да врши нивно доставување.

**Уредно барање**

**Член 102**

(1)Запишување на правата се врши со поднесување на барање кон кое се приложуваат исправи кои се подобни за упис.

(2)Кон барањето се приложува:

1) правен основ за запишување;

2) зависно од видот на запишувањето и геодетски елаборат и

3) доказ за платен надоместок, освен кога согласно закон е уредено ослободување од плаќање

(3)Податоците од личната карта, патната исправа, државјанство или извод од матичната книга како доказ Агенцијата по службена должност ја прибавува од Централниот регистар на население.

**Одбивање на барањето**

**Член 103**

(1)Неуредното (непотполно) барање кон кое не се приложени исправи кои се подобни за запишување, Агенцијата ќе го одбие со решение.

(2) Неуредното барање поднесено во електронска форма може да се дополни во рок од 24 часа од добиеното известувањето за неуредно барање.

(3)За неуредното барањето поднесено во хартиена форма известувањето се доставува преку смс порака и електронска пошта (е-маил), односно на профилот на корисникот на Националниот портал за електронски услуги или преку квалификувана електронска препорачана достава на електронската адреса наведена од подносителот на барање.

(4)Одбивањето на барањето не го спречува поднесувањето на ново барање, со тоа што за одлучување по новото барање за упис ќе биде меродавна состојбата во моментот на приемот на потполното барање поднесено до Агенцијата кое добива место во првенствениот ред кој му припаѓа според моментот на поднесувањето на барањето за новиот упис.

**Прилози**

**Член 104**

Исправите кои се подобни за запишување се приложуваат во оригинал или заверен препис или репродуциран примерок во електронска форма.

**Рок за поднесување барање за запишување на право**

**Член 105**

Барањето за запишување на правото на сопственост на недвижностите, како и другите права во катастарот на недвижности, професионалните корисници се должни да ги поднесат веднаш по исполнување на условите предвидени со закон, а останатите подносители на барања најдоцна во рок од 30 дена од денот на стекнувањето на правата на недвижностите, односно склучувањето на договорот или настанувањето на друг правен основ за стекнување на правото на сопственост или промена на просторните податоци.

**Постапување**

**на овластеното службено лице по барањето**

**Член 106**

(1)По поднесеното барање овластеното службено лице од Агенцијата донесува решение.

(2)Службеното лице при запишување во катастар на недвижности е должно да внимава дали се исполнети условите за запишување предвидени со овој закон, без да се преиспитува законитоста и вистинитоста на содржината на правните основи и постапките во кои тие се донесени.

(3)Службеното лице кое постапува спротивно на ставот (2) од овој член одговара во согласност со закон.

**Причини за изземање на службено лице**

**Член 107**

Службеното лице кое е овластено од Агенцијата да постапува по барањата за запишување и спроведување на промени во катастарот на недвижности ќе се изземе, ако:

- е подносител на барањето, сосопственик, полномошник или законски застапник на подносителот на пријавата,

- со подносителот на барањето, со застапникот или со полномошникот на подносителот на барањето е роднина во крвно сродство во права линија, а во странична линија заклучно до четврти степен, брачен другар или роднина по сватовство со брачниот другар заклучно до втор степен и тогаш кога бракот престанал и

- со подносителот на барањето, со застапникот или со полномошникот на подносителот на пријавата е во однос на старател, посвоител, посвоеник или хранител.

**Изземање на службено лице**

**Член 108**

(1)Службеното лице кое постапува по барањето за запишување и спроведување на промени во катастарот на недвижности, штом ќе дознае за постоење на некоја од причините за изземање, е должно да ја прекине натамошната работа и за тоа да го извести непосредно претпоставениот раководен државен службеник.

(2)Подносителот на барањето може да бара изземање на службеното лице кое постапува по барањето за запишување на промени во катастарот на недвижности доколку постои причина за изземање.

**Решение за изземање на службено лице**

**Член 109**

(1)За изземањето на службеното лице кое постапува по барањето за запишување во катастарот на недвижности, одлучува непосредно претпоставениот раководен државен службеник со решение.

(2)На решението е дозволена жалба до Комисија за жалби при Агенција во рок од 15 дена од денот на приемот на решението.

**Откажување од барањето за упис**

**Член 110**

(1)Подносителот може да се откаже од барањето до донесувањето на решението од страна на службеното лице.

(2)За откажувањето од барањето, службеното лице донесува решение.

(3)На барање на подносителот му се враќаат прилозите доставени кон барањето за запишување во катастарот на недвижности.

(4)Против решението од ставот (2) на овој член е дозволена жалба до Комисија по жалби при Агенцијата во рок од 15 дена од приемот на решението .

**Решение за запишување во катастарот на недвижности**

**Член 111**

(1)Барањето за запишување во катастарот на недвижности се уважува со решение и се врши запишување доколку:

1)исправата е составена во законски предвидената форма;

2)барањето е во согласност со содржината на поднесената исправа и

3)постои соодветност на податоците пропишани со закон.

(2)Доколку не се исполнети пропишаните услови од ставот (1) на овој член, барањето за запишување се одбива како неосновано.

(3)Агенцијата е должна во зависност од видот на поднесеното барање да одлучи во роковите предвидени со овој закон.

**Содржина на решението за запишување на правото**

**во кататстарот на недвижности**

**Член** **112**

(1)Решението за запишување на правото во катастарот на недвижности содржи:

1)вид на запишувањето кое се врши во катастарот на недвижности;

2)податоци за носителот на правото на недвижноста која се запишува;

3)детален опис на недвижноста која се запишува или трпи промени во катастарот на недвижности и

4)податоци за промени во товари и ограничувања.

(2)Решението е конечно и извршно.

**Доставување на решение и известувања**

**Член 113**

(1)Решенијата и известувањата од овој закон донесени по барањата во електронска форма, се доставуваат до подносителите на пријавите во електронска форма.

(2)Доставувањето од ставот (1) на овој член се врши преку електронскиот шалтер на Агенцијата.

(3)Како време на уредно извршено доставување се смета времето кога решенијата и известувањата од ставот (1) на овој член се донесени и станале достапни преку електронскиот шалтер до подносителите на пријавите.

(4)Кога решенијата за запишување и евидентирање во име и за сметка на носителите на правата на недвижностите по електронски пат до Агенцијата ги доставуваат судовите, министерствата, органите на државната управа, единиците на локалната самоуправа, нотарите, извршителите и сите други субјекти со пренесени јавни овластувања, решенијата и известувањата доставени до нив по електронски пат, се должни во рок не подолг од три работни дена да ги достават до носителите на правата во чие име е поднесена пријавата.

**Доставување на решенија и известувања во писмена форма**

**Член 114**

(1)Кога барањата и прилозите се доставени во писмена форма, решенијата и известувањата во писмена форма се доставуваат до странките во постапката со предавање од страна на Агенцијата или по пошта, во рок од три дена од денот на извршеното запишување.

(2)Доколку не може да се изврши достава на решенијата /известувањата, доставата се врши со објава на решенијата/известувањата на огласна табла во просториите на Агенцијата или на веб страницата на Агенцијата при што не се објавува податокот за ЕМБ. Се смета дека доставата е извршена уредно по истекот на осум дена од денот на објавувањето на огласната табла или на веб страницата на Агенцијата

**Информирање на подносителите и надлежните органи**

**Член 115**

(1)За извршеното запишување/одбивање подносителите на барањата се информираат преку смс порака или електронска пошта во зависност од наведеното во барањето.

(2)Агенцијата е должна решението за запишување на правата на недвижностите да го достави по службена должности по електронски пат до Управата за јавни приходи, како и органот на локалната самоуправа надлежен за даноците на имот.

**Право на жалба**

**Член 116**

(1)Против решението донесено од страна на овластеното службено лице, дозволена е жалба до Комисија за одлучување по жалби при Агенцијата.

(2)Жалбата се поднесува во рок од 8 дена по приемот на решението.

(3)Жалбата не го одлага извршувањето на решението и се прибележува по службена должност.

(4)Прибележувањето се брише со донесување на одлука на Комисијата за одлучувае по жалби.

**Постапување на службеното лице по жалбата**

**Член 117**

(1)Службеното лице кое одлучувало по барањето, по повод жалбата која е навремена, може да го преиначи или отповика своето решение.

(2)Ако службеното лице утврди дека не може да го преиначи или отповика своето решение, жалбата ќе ја достави на решавање до Комисија за одлучување по жалби при Агенцијата во рок од 3 дена, која списите по предметот ги превзема во електронска форма.

**Комисија за одлучување по жалби**

**Член 118**

(1)Комисија за одлучување по жалби (во натамошен текст Комисија) ја основа УО на Агенцијата, по предлог на директорот врз основа на стручност и компетентност во работењето.

(2)Комисијата е составена од претседател и два члена и нивни заменици од редот на административните службеници во Агенцијата.

(3)Претседателот на комисијата и неговиот заменик е дипломиран правник со положен правосуден испит, а членовите на комисијата и нивните заменици се дипломиран правник и дипломиран геодет. Членовите на комисијата и нивните заменици се: дипломиран правник кој има завршено VII/1 степен правни студии или дипломиран правник кој има стекнато 300 кредити според Европскиот кредит трансфер систем, има работно искуство од областа на струката од најмалку седум години и е вработено во Агенцијата и дипломиран геодет кој има завршено VII/1 степен студии по геодезија или има стекнато 300 кредити според Европскиот кредит трансфер систем и има работно искуство од областа на струката од најмалку седум години и е вработено во Агенцијата.

(4)Бројот на комисиите, начинот на работа и одлучување се утврдува со посебен Правилник за работа на Комисијата за одлучување по жалби, донесен од УО на АКН.

**Начин на одлучување**

**Член 119**

(1)Комисијата по жалбите што се поднесени навремено, решава во рок од 30 дена.

(2) Комисијата со решение ќе одлучи:

-да ја отфрли жалбата како ненавремена, нецелосна и недозволена,

-да ја одбие жалбата како неоснована и да го потврди првостепеното решение,

-да ја уважи жалбата и целосно и делумно да го поништи решението на овластеното службено лице и предметот да го врати на повторно одлучување или

- мериторно во однос на прашањето кое е предмет на жалба.

(3)Доколку Комисијата постапува по изјавена жалба против решение кое еднаш било поништено и вратено на повторно решавање, е должна да одлучи мериторно.

(4)Донесеното решение по изјавената жалба, Комисијата го доставува до овластеното службено лице во рок од три работни дена од денот на неговото донесување.

(5)Доколку жалбата биде уважена, овластеното службено лице е должно да постапи по решението на Комисијата во рок од три работни дена од приемот на решението.

(6)Во случај на непостапување на службеното лице по напатствијата дадени во решението по жалбата, Комисијата поднесува иницијатива за дисциплински престап.

(7)Доколку Комисијата не донесе одлука по поднесената жалба во рокот утврден со овој закон, дозволена е тужба пред управен суд во рок од 30 дена од денот на приемот на решението.

**Решение на Комисија за одлучување по жалби**

**Член 120**

(1)Со решение на Комисијата со кое жалбата се уважува целосно или делумно се поништува решението на овластеното службено лице и предметот се враќа на повторно одлучување со укажување за повторно постапување.

(2)Со решението на Комисијата со кое жалбата се одбива и се потврдува првостепеното решение ќе се наложи бришење на прибележувањето на жалбата.

(3)Со решението на Комисијата со кое жалбата се уважува и се менува решението за одбивање на запишување, ќе се наложи запишувањето предмет на барањето или воспоставување на поранешна состојба и бришење на прибележувањето на жалбата.

**Управен спор**

**Член 121**

(1)Против решението на Комисијата е дозволена тужба пред управен суд во рок од 30 дена од денот на приемот на решението.

(2)Тужба во управен спор и вонредни правни лекови против правосилната одлука на управниот суд се прибележуваат во имотниот лист.

(3)Прибележувањето на спорот од ставот 1 на овој член се запишува во листот Г по службена должност или по барање на странката и има правно дејство како прибелешка на спор.

**Брисовна тужба**

**Член 122**

(1)Ако некој смета дека со запишаното право на сопственост во кататастарот на недвижности е повредено неговото право на сопственост може со тужба пред надлежниот суд да бара бришење на запишаното и враќање во поранешната состојба.

(2)На барање на заинтересираното лице во катастарот на недвижности ќе се запише прибелешка за брисовната тужба.

(3)Тужбата од ставот (1) на овој член може да се поднесе во рок од три (години) од денот на извршеното запишување.

**Отстранување на грешки**

**Член 123**

(1)Агенцијата по службена должност или на барање на странка ги отстранува грешките направени при премерот и запишувањето на податоците за недвижностите, за правата и за носителите на правата на недвижностите.

(2)За отстранување на грешките Агенцијата донесува решение.

**Ажурирање на податоци**

**Член 124**

(1)Агенцијата врши ажурирање на податоците за недвижностите по службена должност и по барање на странка.

(2)За ажурирање на податоците Агенцијата донесува решение.

**Надоместок за запишување**

**Член 125**

(1)Висината на надоместоците за запишување на недвижности се определува во зависност од реалните трошоци, количината на податоците искажани преку единица мерка метар должен, метар квадратен и метар кубен, како и преку вредноста на обезбедените побарувања.

(2)Висината на надоместокот од ставот (1) на овој член се утврдува со тарифник кој го донесува Управниот одбор на Агенцијата, на кој согласност дава Владата на Република Македонија.

**VI. РЕГИСТРИ ВО ГЕОДЕТСКО-КАТАСТАРСКИОТ ИНФОРМАЦИОНЕН СИСТЕМ**

**Видови регистри**

**Член 126**

Во ГКИС се воспоставуваат, водат и одржуваат во електронска форма: Регистар за просторни единици, Регистар за улици и куќни броеви, Регистар за градежно земјиште, Регистар на цени и закупнини и Регистар на преземени недвижности наменети за продажба, Регистарот на згради и Регистарот на географски имиња.

**1. РЕГИСТАР ЗА ПРОСТОРНИ ЕДИНИЦИ**

**Просторни единици**

**Член 127**

Регистарот за просторни единици ги опфаќа следниве просторни единици:

- држава,

- статистички регион,

- единици на локалната самоуправа,

- катастарски општини,

- населено место,

- статистички кругови и

- пописни кругови на Република Северна Македонија.

**Содржина**

**Член 128**

(1) Во Регистарот за просторни единици за секоја просторна единица се запишуваат и одржуваат следниве податоци:

- назив, вид, матичен број (шифра) и површина на просторната единица,

- графички приказ/опис на границите и извор на податоци на просторната единица,

- податоците за просторната единица со која се поврзува и

- видот на промената, извор и датум на промена на просторната единица.

(2) Агенцијата ги доставува до Државниот завод за статистика податоците од Регистарот за просторни единици за потребите на спроведување на попис на население и на земјоделско земјиште.

**2.РЕГИСТАР ЗА УЛИЦИ И КУЌНИ БРОЕВИ**

**Содржина**

**Член 129**

(1)Регистарот за улици и куќни броеви содржи просторни и описни податоци за улиците и куќните броеви.

(2)Описните и просторните податоци од овој член се поврзани со податоците за единиците на локалната самоуправа и населените места содржани во Регистарот за просторни единици.

(3)Регистарот на улици и куќни броеви претставува основа за воспоставување на Адресниот регистар.

**Доставување на податоци до Агенцијата**

**Член 130**

Единиците на локалната самоуправа се должни во рок од пет работни дена исправата за правен основ со која настанала промена на податоците за улиците и куќните броеви, во електронска форма да ја достават до Агенцијата.

**Одржување на Регистарот**

**Член 131**

Врз основа на доставените исправи за правен основ и податоците од членот 135 од овој закон Агенцијата врши промени во Регистар за улици и куќни броеви во рок од 30 дена од приемот на податоците, за што се доставува известување до подносителот.

**3. РЕГИСТАР ЗА ГРАДЕЖНО ЗЕМЈИШТЕ**

**Содржина**

**Член 132**

Регистар за градежно земјиште содржи просторни и описни податоци за градежното земјиште и се одржува врз основа на внесените податоци од урбанистичко-планската и урбанистичко-проектната документација.

**Доставување на податоци до Агенцијата**

**Член 133**

(1)Органот на државната управа надлежен за работите од областа на уредувањето на просторот, како и единиците на локалната самоуправа, се должни донесената урбанистичко-планска и урбанистичко-проектна документација да ја внесат во Графичкиот регистар за градежно земјиште во рок од 5 дена од извршеното дигитално преклопување на урбанистичко-планската и урбанистичко-проектната документација со катастарскиот план, заради водење на Регистарот за градежно земјиште.

(2) Доколку донесувачот на урбанистичките планови и урбанистичките проекти претходно издадените извештаи за извршено дигитално преклопување ги нема внесено во Регистарот на градежно земјиште во предвидениот рок согласно Законот за урбанистичко планирање, Агенција нема да издаде извештај за дигитално преклопување за наредните барања за дигитален преклоп.

**Намена**

**Член 134**

Податоците содржани во Регистарот за градежно земјиште, овластените геодетски субјекти ги користат при извршувањето на геодетски работи за инжинерски, технички и други наменикои се однесуваат на изготвување на геодетски елаборати за нумерички податоци заради реализација на урбанистичко-планска и урбанистичко-проектна документација.

**4.РЕГИСТАР НА ЦЕНИ И ЗАКУПНИНИ**

**Содржина**

**Член 135**

(1)Во Регистарот на цени и закупнини Агенцијата по службена должност ги евидентира цените на недвижностите содржани во правните основи за промет на недвижности, кои се доставени во прилог на барањата за запишување, односно за спроведување на промените во катастарот на недвижности, врз основа на која е пресметан данокот на промет на недвижноста, како и други податоци за недвижноста содржани во изјава дадена од продавачот или од подносителот на барањето заверена кај нотар.

(2)Во Регистарот Агенцијата врши евидентирање и на вредноста на закупнините врз основа на податоците содржани во исправите за правен основ со кои се востановува закуп на недвижности (подзакуп).

(3)Податоците од Регистарот на цени и закупнини се основа за воспоставување на систем за моделирање, односно масовно вреднување на недвижностите запишани во катастарот на недвижностите.

**Доставување на податоци**

**Член 136**

(1)Нотарите се должни кон барањата и исправите кои се правен основ за промет со недвижности да ја доставуваат и изјавата дадена од продавачот или од подносителот на барањето од членот 141 став (1) на овој закон.

(2)Органите, односно субјектите овластени да склучуваат, заверуваат или потврдуваат исправи кои се правен основ за востановување закуп (подзакуп, послуга) на недвижности се должни истите да ги доставуваат до Агенцијата заради прибележување на закупот во катастарот на недвижностите и евидентирање на вредноста на закупнините во Регистарот.

**5. РЕГИСТАР НА ПРЕЗЕМЕНИ НЕДВИЖНОСТИ НАМЕНЕТИ ЗА ПРОДАЖБА**

**Содржина**

**Член 137**

(1)Регистарот на преземени недвижности наменети за продажба содржи просторни и описни податоци за недвижности преземени во постапка при наплата на побарувања или по други основи, наменети за продажба, како и податоци за субјектот кој ги преземал недвижностите.

(2)Субјекти се институции кои во постапка при наплата на побарувања или по други основи ги преземале недвижностите наменети за продажба (Агенција за управување со одземен имот, Управа за јавни приходи, банки и др) .

**Одржување на регистарот**

**Член 138**

Во постапка на одржување на катастарот на недвижности, во случај кога се врши промена на сопственоста на недвижноста наменета за продажба, субјектите се должни да извршат потврдување на податоците, со цел ажурирање на податоците во Регистарот.

**Намена на регистарот**

**Член 139**

Регистарот на преземени недвижности наменети за продажба е наменет за добивање информации за преземените недвижности наменети за продажба, од едно место.

**6.РЕГИСТАР НА ЗГРАДИ**

**Содржина**

**Член 140**

(1)Регистар на згради е евиденција за згради, станови и други посебни делови на згради, управители на згради, односно заедници на сопственици кој го воспоставува, води и одржува Агенцијата, која се состои од просторни и описни податоци за згради.

(2)Регистарот на згради е јавен и секој има право на пристап до податоците содржани во него.

**Воспоставување на регистарот на згради**

**Член 141**

(1)За воспоставување и одржување на регистарот на згради ќе се преземаат и користат податоци од катастарот на недвижности, општините, евиденцијата која ја водат управителите на зградите и други извори.

(2)Податоците од ставот 1 на овој член се преземаат без надомест во форма и на начин определен од страна на Агенцијата.

**7.РЕГИСТАР НА ГЕОГРАФСКИ ИМИЊА**

**Содржина**

**Член 142**

(1)Регистарот на географски имиња е јавен регистар во кој се водат и одржуваат податоци за географските имиња на територијата на Република Северна Македонија за кои тоа е предвидено со овој закон или други прописи.

(2)Во регистарот на географски имиња се евидентираат податоци за имиња на физичко-географски, социо-географски, економско-географски и регионално-географски објекти, со податоци за нивната геопросторна положба, класификација и други атрибути.

(3)Географските имиња во просторот се определени со координати во државниот геодетски референтен систем и имаат обележја на точки.

(4)Агенцијата е надлежна за воспоставување и одржување на регистарот на географски имиња.

(5)Регистарот на географски имиња се води во согласност со домашните и меѓународните прописи и документи во областа на географските имиња.

**Прибирање податоци за регистарот**

**Член 143**

(1)Податоци за географските имиња се прибираат од службената документација и евиденција на надлежните органи кои со закон, статут или друг акт создаваат поедини географски имиња или водат евиденција која содржи географски имиња, од картографски извори, научни истражувања, литературни извори и други релевантни документи.

(2)Лицата и органите од ставот (1) на овој член должни се да и ги достават на Агенцијата податоците за географските имиња кои се од влијание за содржината на регистарот, без надомест.

(3)Внесување на географските имиња во регистарот се врши по претходно спроведена постапка на верификација и стандардизација на секое конкретно географско име од страна на Комисијата за стандардизација на географските имиња .

(4)Сите субјекти во Република Северна Македонија кои во својата работа користат географски имиња се должни да ги користат стандардизираните имиња од регистарот на географски имиња.

(5)Регистарот на географски имиња се води во електронска форма, истиот е јавен и се објавува на интернет страницата на Агенцијата.

**Комисија за стандардизација на географските имиња**

**Член 144**

(1)Комисијата за стандардизација на географските имиња е стручно/експертско тело кое е овластено, во согласност со домашните и меѓународните стандарди во областа на географските имиња, да ги стадардизира географските имиња и нивната употреба на подрачјето на Република Северна Македонија

(2) Комисијата за стандардизација на географските имиња ја претставува државата во меѓународните организации во областа на географските имиња и се грижи за картографскиот континуитет во делот поврзан со употребата на географските имиња.

(3)Комисијата од ставот 1 на овој член ја формира Владата на предлог на Агенцијата.

(4)Комисијата за стандардизација на географските имиња се состои од седум членови.

За членови на комисијата се предлагаат лица/експерти од областа на географијата, картографијата, геодезијата и лингвистиката, вработени во Агенцијата, Управата за заштита на културно наследство, Институтот за македонски јазик, Институтот за географија при ПМФ Скопје, Катедрите за геодезија при Градежниот факултет во Скопје, како и од други научно-образовни институции кои во рамките на своите надлежности вршат истражувања поврзани со географските имиња.

(5)Комисијата има свој печат кој се изготвува во согласност со закон.

(6)Агенцијата обезбедува работен простор, опрема и стручна и административно-техничка поддршка за работа на Комисијата.

**Надлежности на Комисијата за стандардизација**

**Член 145**

(1)Комисијата за стандардизација на географските имиња во рамките на своите надлежности ги врши следните работи:

- врши инвентаризација на географските имиња од картографски, литературни и теренски извори на информации;

- воспоставува посебен информациски систем за евиденција, класификација, систематизација, стандардизација и ажурирање на географските имиња, согласно принципите дефинирани во сферата на картографската топонимика;

- утврдува принципи на литературно формирање на имињата, во смисла на примена на принципите: транскрипција, транслитерација, традиционалност и изворност;

- врши стандардизација на географските имиња врз основа на претходно утврдени принципи и нивна верификација во регистарот на географски имиња на територијата на Република Северна Македонија и се грижи за правилна употреба на географските имиња на странските територии;

-дава предлози и препораки за стандардизација и правилна примена на странските географски имиња

-ги следи и спроведува прописите за населените места и нивната примена во однос на географските имиња

-спроведува ревизија на топонимите и по потреба утврдува нови

-дава препораки за подобрување на регистарот на географски имиња

-соработува во работата на меѓународните организации кои се занимаваат со географските имиња и друго.

(2)Комисијата за стандардизација на географските имиња донесува решенија за стандардизација на географските имиња врз основа на кои истите се запишуваат во регистарот.

**VII. ТОПОГРАФСКИ КАРТИ**

**Надлежен орган**

**Член 146**

Агенцијата е надлежна за изработка на топографски карти, изработка на ортофото карти/планови и за управувањето со картографската база на податоци.

**Класификација**

**Член 147**

Во зависност од размерот во кој се изработуваат топографските карти се класифицираат како:крупноразмерни,средноразмерни, ситноразмерни.

**Премер за изработка**

**Член 148**

Премерот во функција на изработката на топографските карти опфаќа премерување на топографските објекти и теренот со точност условена од размерот во кој тие се изработуваат, прибирање на нивните квалитативни и квантитативни особини, како и прибирање на податоци за географските имиња.

**Форма на податоците**

**Член 149**

(1)Топографски карти се изработуваат во дигитална форма врз основа на податоците од извршениот премер во согласност со картографските стандарди.

(2)Податоците од топографските карти се организирани во картографска база на податоци во векторски и растерски формати.

**Организација на податоците**

**Член 150**

(1)Дигиталните топографски податоци со векторска форма се организирани според просторната инфраструктура на податоци за:   
- административни области;   
- класификација на земјиште;   
- патна инфраструктура;   
- железничка инфраструктура;   
- хидрографска инфраструктура;   
- мали објекти;   
- топографски карактеристики и   
- текстуални записи.

(2)Дигиталните картографски податоци се организирани по номенклатура на топографските карти базирана на размерот.

**Ажурирање**

**Член 151**

(1)Со ажурирањето на топографските карти се врши усогласување на податоците од топографските карти со фактичката состојба на теренот.

(2)Ажурирањето од ставот (1) на овој член може да се врши со премерување на фактичката состојба или со користење на податоци од ортофото карта/план изработен врз основа на извршеното снимање од воздух.

(3)Агенцијата има надлежност на секои пет години да врши авионско снимање во функција на изработка на ортофото карти/планови.

**Метаподатоци за топографски карти**

**Член 152**

(1)Агенцијата за топографските карти изработува метаподатоци согласно со меѓународни стандарди за метаподатоци.

(2)Метаподатоците се чуваат, одржуваат и пребаруваат во каталогот на метаподатоци кој се води во Агенцијата како дел од Националната инфраструктура на просторните податоци (НИПП).

**Геодетски елаборат за топографски карти**

**Член 153**

За извршениот премер во функција на изработка и ажурирање на топографските карти се изготвува геодетски елаборат за топографски карти во кој е содржана геодетско техничката документација.

**Картографски производи**

**Член 154**

(1)Агенцијата е надлежна и за изработка на прегледни, тематски и училишни карти, прегледни листови на картите, изданија на картите, атласи, албуми и макети.

(2)Картографските производи од ставот (1) на овој член можат да ги изготвуваат и други правни лица по претходно издадено овластување од страна на Агенцијата.

(3)За издавање на овластување за изготвување на картографски производи се плаќа надоместок на Агенцијата.

**Задолжително користење на податоци од ГКИС**

**Член 155**

(1)При изработката на картографски производи правниот субјект задолжително треба да користи податоци од ГКИС и за истите да плати надоместок согласно со Тарифник.

(2)Податоците кои се однесуваат на хидрографската, патната и железничката инфраструктура, топографските карактеристики и административните области се задолжителни при изработката на тематски карти.

**Согласност за издавање на картографски производи**

**Член 156**

(1)Правните субјекти кои изработуваат картографски производи се должни пред нивното ставање во употреба да поднесат барање за добивање согласност од Агенцијата.

(2)Согласноста од ставот (1) на овој член Агенцијата ја издава во рок од 15 дена од денот на приемот на барањето за издавање на согласност.

(3)За издавање на согласност за ставање во употреба на картографскиот производ се плаќа надоместок на Агенцијата.

**VIII.ГЕОДЕТСКО-КАТАСТАРСКИ ИНФОРМАЦИОНЕН СИСТЕМ**

**Содржина и управување**

**Член 157**

(1)ГКИС содржи просторни и описни податоци од:

- катастарот на недвижности,

-основните геодетски работи,

-премерот на недвижностите,

-државната граница,

-топографските карти,

-Регистарот за просторни единици,

-Регистарот на цени и закупнини,

-Регистар за улици и куќни броеви,

-Регистар на преземени недвижности наменети за продажба,

-Регистар за градежно земјиште,

-Регистар на згради,

-Регистар на географски имиња и

-други податоци.

(2)Агенцијата управува со податоците од ГКИС, на начин што овозможува нивно прибирање, обработка, одржување, заштита, користење, пристап, дистрибуција и издавање по барање на странки и заинтересирани лица, согласно законските прописи .

**Форма и чување на податоци**

**Член 158**

(1)Податоците во ГКИС се прибираат, обработуваат и одржуваат во електронска и/или хартиена форма.

(2)Податоците од ГКИС кои се во хартиена форма се одржуваат со директна обработка на пишаниот медиум, се чуваат под посебни услови ( простории и опрема),се дигитализираат и се пренесуваат во централизираната база на податоци .

(3)Податоците од ГКИС во електронска форма се обработуваат и одржуваат преку лиценцирани софтвери и се чуваат во централизирана база на податоци,.

(4)Агенцијата обезбедува сигурност на податоците во електронска форма во ГКИС и преку чување на сигурносна копија на податоците на физички оддалечена локација.

**Дистрибуција и издавање на податоци преку други субјекти**

**Член 159**

(1)Дистрибуција на податоци од ГКИС, Агенцијата може да врши и преку професионалните корисници кои се поврзани со електронските системи на Агенцијата.

(2)Податоците од ставот(1) на овој член ги добиваат во електронска форма потпишана од Агенцијата врз основа на квалификуван сертификат за електронски потпис и печат издаден од овластен издавач, а на крајните корисници им ги издаваат во хартиена форма заверена со сопствен потпис и печат и истите се јавни исправи согласно овој закон.

(3)Начинот на дистрибуција на податоците на професионалните корисници се уредува со посебен договор кој се склучува со Агенцијата.

(4)За користење на електронските системи се плаќа надоместок уреден со Тарифник.

**Надомест за увид и користење на податоци**

**Член 160**

(1)За користење и увид на податоците од ГКИС се плаќа надоместок уреден со Тарифник.

(2) По исклучок од став (1), за користење и увид на податоците од ГКИС не се плаќа надоместок, кога податоците се издаваат за потребите на судовите, јавните обвинителства, Државното правобранителство на Република Северна Македонија, министерствата и во други случаи уредени со закон.

(3)Министерствата и другите државни органи во постапките кои ги водат по барање на трети лица, за користење на податоците плаќаат надоместок на товар на странките. (4)Јавно правните лица во состав на министерствата не се ослободени од плаќање на надоместок.

(5)Висината на надоместокот за користење и за увид на податоците од ГКИС зависи од реалните трошоци за нивното изготвување, видот, содржината, формата и количината на податоците, утврдени со посебна методологија.

**Заштита на податоците**

**Член 161**

(1)Агенцијата презема мерки за заштита на податоците од ГКИС, со цел спречување на нелегално прибирање, обработка, чување, користење, пренос, измена, уништување, како и нелегално изнесување на податоците надвор од Агенцијата.

(2)Информатичката инфраструктура на Агенцијата обезбедува строго контролиран пристап до ГКИС, со различен степен на дозволен пристап.

**Наменско користење на податоците**

**Член 162**

(1)Податоците од ГКИС се користат само за намената за којашто се издадени без промена на формата и содржината.

(2)Податоците од ГКИС правните и физички лица може да ги користат и за формирање на нови производи со додадена вредност во комерцијални цели, со посебен договор склучен со Агенцијата.

**Отворени податоци**

**Член 163**

(1)Агенцијата во одредени случаи може да овозможи преглед и преземање на определени геопросторни и други податоци содржани во ГКИС, како отворени податоци.

(2)Листата на отворени податоци со подзаконски акти ја утврдува УО на Агенцијата и се објавува на ВЕБ страната на Агенцијата.

**Интероперабилност**

**Член 164**

(1)Агенцијата учествува во остварувањето на административни услуги по електронски пат согласно со прописите од областа на електронското управување и електронските услуги, заедно со министерствата, другите органи на државната управа, организациите утврдени со закон и другите државни органи, судовите, јавните обвинителства и Државното правобранителство, правни и други лица на кои со закон им е доверено да вршат јавни овластувања, органите на општините, на градот Скопје и на општините на градот Скопје.

(2)Во остварувањето на услугите од ставот (1) на овој член Агенцијата овозможува електронски пристап до сите податоци и документи што се однесуваат на бараната административна услуга по електронски пат согласно со закон, на начин кој дозволува нивно обновување и чување.

**Колокација**

**Член 165**

Агенцијата податоците од ГКИС може да ги чува во нејзините простории на соодветен сервер, по пат на колокација на сервер или да ги користи услугите од трети лица/оператори.

**Архивирање во електронска форма**

**Член 166**

Предметите оформени по барањата за издавање на податоци од ГКИС, по службена должност, како и по барање за запишување, кои се доставени по електронски пат и се заведени во електронскиот деловодник, се архивираат во електронска форма.

**IX.АГЕНЦИЈА ЗА КАТАСТАР НА НЕДВИЖНОСТИ**

**Правен статус на Агенцијата**

**Член 167**

(1)Агенцијата има својство на правно лице.

(2) Седиштето на Агенцијата е во Скопје.

(3)Организацијата и работењето на Агенцијата поблиску се уредуваат со Статутот на Агенцијата.

**Одговорност на Агенцијата за работата**

**Член 168**

(1) Агенцијата е самостојна во својата работа

(2) Работата на Агенцијата е јавна.

(3) Агенцијата за својата работа одговара пред Владата на Република Северна

Македонија.

**Принципи на работење на Агенцијата**

**Член 169**

Работењето на Агенцијата се засновува на следниве принципи:

1)законитост,

2) стручност,

3) професионалност,

3)ефикасност,

4) транспарентност,

5)сервисна ориентација и

6)одговорност за работењето и постигнатите резултати.

**Надлежност на Агенцијата**

**Член 170**

1. Агенцијата ги има следните надлежности утврдени со овој закон и други прописи:

- вршење основни геодетски работи,

- вршење премер на недвижностите,

- вршење премер и одржување на државната граница,

-вршење геодетски работи за инжинерски, технички и други намени согласно со посебен закон,

- одржување на катастарот на недвижности,

- катастарско класирање на земјиштето,

- водење на Регистар за градежно земјиште,

- водење Регистар за просторни единици,

- водење Регистар за улици и куќни броеви,

- водење Регистар на цени и закупнини,

- водење Регистар на преземени недвижности наменети за продажба,

- водење на Регистарот на згради,

- водење на Регистарот на географски имиња,

- вршење на топографски премер и изготвување на топографски карти,

- изготвување картографски производи,

- издавање и одземање на овластување за изготвување на картографски производи,

- давање согласност за ставање во употреба на картографски производи,

- управување со ГКИС, дигитализација и водење архива на документацијата од ГКИС

- одржување и овозможување јавен пристап до Националната инфраструктура на просторните податоци согласно со посебен закон,

-вршење надзор на работењето на овластените геодетски субјекти, овластени правни лица за изготвување на картографски производи и на Геодетската комора согласно со овој и посебен закон,

-спроведување на државен геодетски испит и издавање на уверение за положен државен геодетски испит согласно со ЗГД,

-издавање , ставање во мирување и одземање на лиценци на овластени геодетски субјекти за вршење геодетски работи согласно со ЗГД и

-издавање на печат и штембил на овластените геодетски субјекти.

(2)Премерот во функција за запишување на недвижности сопственост на Република Северна Македонија, премерот и одржувањето на државната граница, геодетските работи за инжинерски, технички и други намени поврзани со ажурирање на геодетски подлоги во функција на планирање на просторот предвидено со Годишна програма за финансирање на изработката на урбанистички планови, премерот во функција на изготвување на топографските карти, теренско прибирање на податоци за улици и куќни броеви во функција на Регистар за улици и куќни броеви, како и другите геодетски работи пропишани со друг закон ги врши Агенцијата без надоместок.

(3)За утврдување на работите на премерот во функција за запишување на недвижности сопственост на Република Северна Македонија, како и за утврдување на геодетските работи за инжинерски, технички и други намени сврзани со ажурирање на геодетски подлоги во функција на планирање на просторот, предвидено со Годишната програма за финансирање на изработката на урбанистички планови, Владата на Република Северна Македонија донесува одлука.

(4)При извршување на надлежностите од овој член Агенцијата не наплаќа административни такси.

**Органи на Агенцијата**

**Член 171**

Органи на Агенцијата се Управен одбор и директор.

**Управен одбор**

**Член 172**

(1)Со Агенцијата управува Управниот одбор кој е составен од пет члена.

(2)Членовите на Управниот одбор ги именува и разрешува Владата на Република Северна Македонија за период од пет години, со право на избор за уште еден мандат.

(3) Членовите на Управниот одбор избираат претседател од своите редови на првата седница на Управниот одбор.

(4)Кога некој член на Управниот одбор ќе престане да ја врши должноста пред истекот на мандатот, на негово место се именува друг член до истекот на мандатот на членот кој се заменува.

(5)Владата на Република Северна Македонија може да го разреши претседателот или член на Управниот одбор пред истекот на мандатот:

- на негово барање,

- кога е осуден со правосилна судска пресуда за кривично дело на казна затвор подолго од шест месеца,

- кога му е изречена прекршочна санкција забрана за вршење на професија, дејност или должност на раководно лице во институцијата,

- поради долготрајна тешка болест, која го спречува во извршувањето на обврските,

- ако ја изгуби деловната способност,

- доколку се утврди дека при извршување на функцијата сам или заедно со друг член на Управниот одбор дејствува спротивно на основните цели на законот, а кое може да се утврди од извештајот на ревизорот за степенот на постигнување на законските надлежности на Агенцијата и

- поради нестручно, непрофесионално и несовесно извршување на функцијата претседател или член на Управниот одбор на полето на материјалното и финансиското работење, констатирано во извештајот на ревизорот.

**Надлежност на Управниот одбор**

**Член 173**

(1)Управниот одбор на Агенцијата ги врши следниве надлежности:

-донесува статут на Агенцијата, на кој согласност дава Владата на Република Северна Македонија,

-донесува деловник за својата работа,

-го усвојува и предлага стратешки план на Агенцијата на Владата на Република Северна Македонија

-донесува годишна програма за реализација на стратешкиот план на Агенцијата,

-донесува годишен финансиски план на Агенцијата,

-усвојува извештај за извршен попис на средствата, обврските и побарувањата,

-усвојува завршна сметка,

-донесува годишен план за јавни набавки,

-усвојува годишен извештај за работа на Агенцијата и го доставува до Владата на РСМ,

-донесува подзаконски прописи за спроведување на овој закон,

-донесува акти за плати, надоместоци на плати и други надоместоци на помошните работници, како и акти за оценување на помошните работници во Агенцијата,

-донесува акт со кој го пропишува начинот на остварувањето на соработката, спроведувањето на консултантските услуги и обуките, како и начинот на распределбата и користењето на приходите од членот 190 од овој закон,

-донесува тарифници утврдени со овој закон и Законот за геодетска дејност,

-донесува одлука за висината на надоместоците поврзани со постапките за лицени за овластените геодетски субјекти,

-донесува одлука за висината на надоместоците поврзани со постапката за полагање на државен геодетски испит,

-донесува одлука за формирање на Комисија за одлучување по жалби при АКН по предлог на директорот и

-донесува одлука за распишување на конкурс за стипендирање на кадри за потребите на Агенцијата,

-врши и други работи утврдени со овој и друг закон и Статутот на Агенцијата.

(2)Подзаконските прописи од ставот (1) алинеја 10 од овој член се објавуваат во „Службен весник на Република Северна Македонија“.

**Начин на работа на Управниот одбор**

**Член 174**

(1)Управниот одбор работи и одлучува на седници.

(2)Седниците ги свикува претседателот на Управниот одбор најмалку еднаш месечно.

(3)Седниците на Управниот одбор се јавни. По исклучок, Управниот одбор може да

одлучи дали седницата или расправата по некоја точка ќе биде затворена за јавноста.

(4)Одлуките на Управниот одбор се донесуваат со мнозинство гласови од вкупниот

број на членови на Управниот одбор.

**Директор и заменик на директорот**

**Член 175**

(1)Со работата на Агенцијата раководи директор. Директорот на Агенцијата има заменик.

(2)Директорот на Агенцијата и заменикот на директорот ги избира и разрешува Владата на Република Северна Македонија за период од пет години, со право на избор за уште еден мандат.

(3)Заменикот на директорот го заменува директорот со сите негови овластувања и одговорности во раководењето во случај кога тој е отсутен, или кога поради болест и други причини не е во можност да ја врши својата функција. Заменикот на директорот врши работи од надлежност на директорот што тој ќе му ги довери.

**Избор на директор и заменик на директорот**

**Член 176**

(1)Изборот на директорот и заменикот на директорот се врши преку јавен оглас кој се објавува во најмалку три дневни весници, кои се издаваат на целата територија на Република Северна Македонија од кои еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(2)За директор и за заменик на директорот може да биде избрано лице кое ги исполнува следниве услови, и тоа:

1) е државјанин на Република Северна Македонија;

2) во моментот на изборот со правосилна судска пресуда не му е изречена казна или прекршочна санкција забрана за вршење на професија, дејност или должност;

3) има стекнати најмалку 240 кредити според ЕКТС или завршен VII/1степен од областа на геодетски науки;

4) има минимум пет години работно искуство;

5) поседува еден од следниве меѓународно признати сертификати или уверенија за активно познавање на англискиот јазик не постар од петгодини:

- ТОЕФЕЛ ИБТ најмалку 74 бода,

- ИЕЛТС (IELTS)

- најмалку 6 бода,

- ИЛЕЦ (ILEC) (Cambridge English: Legal)

- најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS) - најмалку 60 бода,

- АПТИС (АPTIS) - најмалку ниво Б2 (B2).

(3) Јавниот оглас од ставот (1) на овој член го објавува и селекцијата на пријавените кандидати ja врши Управниот одбор на Агенцијата.

**Надлежности на директорот**

**Член 177**

(1)Директорот раководи со работата на Агенцијата и е одговорен за законитото

работење на Агенцијата.

(2) Директорот на Агенцијата ги има следниве надлежности:

- ја претставува и застапува Агенцијата,

- предлага, подготвува и донесува подзаконски акти, процедури и упатства за

имплементација на подзаконските акти донесени врз основа на овој закон и внатрешни

процедури за работа,

- ја организира работата и раководи со стручните служби на Агенцијата,

- ги извршува одлуките на Управниот одбор,

- изготвува и му предлага на Управниот одбор стратешки план, годишна програма за реализација на стратешкиот план на Агенцијата, годишен финансиски план и годишен извештај за работењето на Агенцијата за претходната година,

- предлага тарифници утврдени со овој закон,

-донесува Годишна програма за обука на професионалните корисници

- донесува акти за организација и систематизација на работните места на Агенцијата согласно со закон,

- предлага и ги извршува актите за плати, надоместоци на плати и други надоместоци на помошните работници и актите за оценување на помошните работници во Агенцијата,

- предлага и го извршува актот со кој се пропишува начинот на остварување на соработката, спроведувањето на консултантските услуги и обуките, како и начинот на распределбата и користењето на приходите од членот 5 од овој закон,

- донесува Годишна програма за обука на професионалните корисници

- се грижи за законито работење и трошење на финансиските средства на Агенцијата,

- издава упатства во врска со спроведувањето на овој закон и на прописите донесени врз основа на него,

-донесува поединечни акти за вработените од областа на работните односи,

-именува и разрешува генерален секретар на Агенцијата од редот на вработените,

- издава,става во мирување и одзема лиценци за овластени геодетски субјекти,

- предлага одземање на овластување за вршење на геодетски работи,

-одзема јавни овластувања на Геодетската комора,

-издава уверение за положен државен геодетски испит,

- издава и одзема овластување за изработка на картографски производи,

- издава согласност за ставање во употреба на картографски производи,

- предлага членови на Комисија за жалби при Агенцијата до Управниот одбор,

- определува одговорно лице претседател на испитна комисија за полагање на државен геодетски испит

- именува секретар и членови на испитната Комисија за полагање на државен геодетски испит,

-донесува други акти согласно закон и

-врши други работи утврдени со овој закон, ЗГД, други правни прописи и Статутот на Агенцијата.

(2)Директорот на Агенцијата и заменикот на директорот работата ја вршат професионално ангажирани со полно работно време.

(3)Ако мандатот на директорот е завршен, а постапката за именување на директор не е

завршена, тогаш директорот може да продолжи да ја врши функцијата се додека не се

именува директор, но не подолго од шест месеци.

**Пренесување на овластување за вршење на работи**

**Член 178**

(1)Директорот на Агенцијата може да овласти службено лице вработено во Агенцијата да потпишува акти, да решава за определени прашања и да врши други работи од надлежност на Агенцијата, освен за акти и работи кои во согласност со закон се во исклучива надлежност на директорот.

(2)Директорот на Агенцијата може во секое време да го одземе даденото овластување од ставот (1) на овој член.

(3)Даденото овластување од ставот (1) на овој член не го спречува директорот да ги врши работите кои се во негова надлежност.

**Разрешување на директорот и заменикот на директорот**

**Член 179**

Директорот на Агенцијата и заменикот на директорот може да биде разрешен пред истекувањето на мандатот во следниве случаи:

- ако со својата несовесна и неправилна работа предизвика нарушување во вршењето на работите на Агенцијата и причини штета утврдена во постапка согласно со закон,

- не работи и не постапува според закон, статут и актите на Агенцијата, или неоправдано не ги спроведува одлуките на Управниот одбор, или постапува спротивно со нив,

- е осуден со правосилна судска пресуда за кривично дело на казна затвор подолго од шест месеци,

- му е изречена прекршочна санкција забрана за вршење на професија, дејност или должност на раководно лице во институцијата,

-поради долготрајна тешка болест, која го спречува во извршувањето на обврските,

-ја изгуби деловната способност,

-не достави извештај согласно со членот 15 став (2) од овој закон, односно ако и по истекот на рокот определен во истиот став не ги отстрани недостатоците и/или во тој рок повторно има недостатоци и/или загуби во финансиското работење и на негово барање.

**Конфликт на интереси на органите на Агенцијата**

**Член 180**

(1)Членовите на Управниот одбор и директорот се должни на почетокот на секоја година, да депонираат изјава за постоење или непостоење на конфликт на интереси.

(2)Лицата од ставот 1 на овој член не смеат да учествуваат во активности доколку нивната објективност е доведена во прашање заради постоење на заемен интерес со лицата кои аплицираат за реализација на проектите.

(3)За целите од ставот 1 на овој член, интересот се смета за материјален доколку членовите на Управниот одбор, директорот и членовите на нивните семејства остваруваат материјална корист.

(4)Доколку лице од ставот 1 на овој член премолчи постоење на материјален интерес во согласност со овој член надлежниот суд, на барање на Агенцијата и на други лица, може да го поништи договорот или правната работа.

**Финансирање на Агенцијата**

**Член 181**

(1)Средствата за работа на Агенцијата се обезбедуваат од Буџетот на Република Северна Македонија, сопствени приходи од надоместоци, донации и други извори, согласно со закон.

(2)Приходите од надоместоците од ставот (1) на овој член се користат за покривање на трошоците за тековното работење, развој, други надоместоци и награди на вработените и за вршење на други активности.

**Извори на средства врз договорна основа**

**Член 182**

(1)Во обезбедување на средства за реализација на стратешкиот план, годишната програма за реализација на стратешкиот план и годишниот финансиски план можат да учествуваат и единиците на локалната самоуправа, други правни и физички лица, врз основа на договор склучен со Агенцијата.

(2)За реализација на одделни проекти и користење на услуги што не се предвидени во стратешкиот план, годишните програми за реализација на стратешкиот план и годишниот финансиски план на Агенцијата, средствата ги обезбедуваат носителите на проектите, односно нарачателите на услугите врз основа на договор склучен со Агенцијата.

**Внатрешна организација**

**Член 183**

(1)Агенцијата своите надлежности ги извршува преку своите организциони единици.

(2)Организационите единици се уредуваат со актите за внатрешна организација на Агенцијата.

**Статут на Агенцијата**

**Член 184**

Со Статутот на Агенцијата поблиску се уредува:

1) внатрешната организација и начинот на работење на Агенцијата;

2) надлежностите на Агенцијата и начинот на нивното извршување

3) надлежностите на Управниот одбор и на директорот,

4) правата, обврските и одговорностите на помошните работници,

5) внатрешната и меѓународната соработка на Агенцијата и

6) други прашања од значење за работењето на Агенцијата.

**Примена на прописи за правата, обврските**

**и одговорностите на вработените**

**Член 185**

(1) За административните службеници, во однос на правата, обврските и одговорностите од работен однос, се применуваат прописите со кои се регулираат правата и обврските на административните службеници и прописите од областа на здравственото, пензиското и инвалидското осигурување и Општиот колективен договор за јавниот сектор на Република Северна Македонија и Колективниот договор на Агенцијата.

(2)За вработените во Агенцијата кои вршат помошни работи, во однос на правата, обврските и одговорностите од работен однос се применуваат одредбите од Законот за работните односи, Законот за основање на државна комисија за одлучување во управна постапка и постапка од работен однос во втор степен, прописите од областа на здравственото, пензиското и инвалидското осигурување, Општиот колективен договор за јавниот сектор на Република Северна Македонија и Колективниот договор на Агенцијата.

**Зголемување на плата**

**Член 186**

(1)На административните службеници во Агенцијата, основната компонента на плата се зголемува од 10% до 30% во зависност од:

- специфична природа на работните задачи,

- извршувањето на посебните должности и овластувања.

(2)Зголемувањето на основната компонента на плата од ставот (1) меѓусебно не се исклучуваат, а вкупниот износ на зголемувањето не може да изнесува повеќе од 30%.

(3)Зголемувањето на основната плата и додатокот на плата за звање од ставот (1) на овој член, нивната висина и начинот на утврдување се уредуваат со подзаконски прописи, а средствата се обезбедуваат од сметката од самофинансирачки активности на Агенцијата.

(4)На државните службеници кои ги извршуваат работите од областа на информатичко-комуникациската технологија во функција на ГКИС заради специфичната природа на работните задачи и посебностите на извршувањето на посебните должности и овластувања, основната плата им се зголемува за 30% до 50%

(5)Зголемувањето на основната плата од ставот (1) и ставот (4) на овој член меѓусебно се исклучуваат.

**Соодветна и правична застапеност**

**Член 187**

При вработувањето во Агенцијата се применува начелото на соодветна и правична застапеност на граѓаните кои припаѓаат на сите заедници, во сите звања утврдени со закон и почитување на критериумите на стручност и компетентност.

**Конфликт на интереси на вработените**

**Член 188**

Вработениот во Агенцијата не смее да врши геодетски работи од надлежност на овластени геодетски субјекти, како сопственик, сосопственик, вработен или ангажирано лице кај овластен геодетски субјект.

**Престанок на работен однос при конфликт на интереси**

**Член 189**

Ако се утврди дека лицата вработени во Агенцијата постапуваат спротивно на одредбите за конфликт на интереси им престанува работниот однос во Агенцијата со решение кое го донесува директорот на Агенцијата.

**Меѓународна соработка, консултантски услуги и обуки**

**Член 190**

(1)Агенцијата соработува со надлежните органи или институции на други земји од областа на геодезијата, правото, катастарот на недвижности и информатички работи со цел за унапредување и технички развој на ГКИС.

(2)Агенцијата може да врши консултантски услуги и да спроведува обуки во земјата и во странство, за работи од областа на востановувањето и одржувањето на катастарот на недвижности и за геодетски и информатички работи

(3)Консултантските услуги и обуките од ставот (2) на овој член се спроведуваат од страна на стручни лица вработени во Агенцијата, како и со ангажирање на надворешни домашни и странски физички и правни стручни лица, врз основа на склучен договор со Агенцијата.

(4)Приходите кои се остваруваат од консултантските услуги и обуките од ставот (2) на овој член се уплатуваат на посебна самофинансирачка сметка на Агенцијата.

**Внатрешна контрола на Агенцијата**

**Член 191**

(1)Агенцијата по службена должност врши контрола на одржувањето на катастарот на недвижностите.

(2)Директорот на Агенцијата е должен, преку имплементација на соодветен систем на финансиски менаџмент да воспостави контрола и внатрешна ревизија согласно со закон.

**Ревизија**

**Член 192**

(1)Ревизија на материјалното и финансиското работење на Агенцијата се врши согласно со закон.

(2)Годишните финансиски извештаи на Агенцијата ги проверува и оценува овластено друштво за ревизија кое е должно да достави ревизорски извештај до Агенцијата во рок од три месеци по истекот на календарската година.

**X. НАДЗОР НА РАБОТАТА НА ОВЛАСТЕНИТЕ ГЕОДЕТСКИ СУБЈЕКТИ**

**И ГЕОДЕТСКАТА КОМОРА**

**Надзор**

**Член 193**

(1)Агенцијата врши надзор на законитоста на работењето и условите кои мора да ги исполнуваат овластените геодетски субјекти уредени со овој закон и Закон за геодетска дејност.

(2)Агенцијата врши надзор во постапка по службена должност врз основа на годишна програма.

(3)Агенцијата може по пријава на странка, трето лице или учесник во постапка, по барање на државен орган или правно лице, за конкретен предмет да изврши вонреден надзор над работата на овластениот геодетски субјект.

(4)Агенцијата по службена должност, пријава на странка, трето лице или учесник во постапка, по барање на државен орган или правно лице, врши надзор на оштетување, преместување или уништување на точки од геодетска референтната мрежа, изготвување картографски производи од страна на други правни или физички лица, начин на дистрибуција и издавање на податоци од ГКИС од страна на професионални корисници.

**Овластени службени лица**

**Член 194**

(1)Надзорот го вршат овластени службени лица вработени во Агенцијата.

При вршење на надзорот над овластениот геодетски субјект односно овластениот геодет, овластените службени лица имаат право:

1) да им се овозможи вршење на преглед во работните простории и

2)да им се достават на увид сите податоци и документации потребни за спроведување на надзорот

(2)Во вршењето на надзор овластените службени лица утврдуваат дали овластените геодетски субјекти и овластените геодети ги извршуваат геодетските работи на начин и услови пропишани со овој закон и ЗГД и за утврдената состојба изготвуваат записник.

(3)Доколку се утврдат неправилности и незаконитости во работењето на овластениот геодетски субјект, односно овластениот геодет, овластените службени лица доставуваат предлог за одземање на лиценца до Агенцијата, односно предлог за поведување на дисциплинска постапка до Дисциплински совет при Геодетската комора, во рок од 3 работни дена од денот на изготвување на записникот.

(4)Доколку при надзор се утврди оштетување, преместување или уништување на точки од геодетска референтната мрежа, изготвување картографски производи, дистрибуција и издавање на податоци од ГКИС од страна на професионални корисници спротивно на закон, овластените службени лица поднесуваат барање за прекршочна постапка утврдена со овој закон, во рок од 3 работни дена од денот на изготвување на записникот.

**XI.ПРЕКРШОЧНИ ОДРЕДБИ**

**КАЗНЕНИ ОДРЕДБИ**

**1. Прекршоци на правни и физички лица кои постапуваат спротивно на одредбите од овој закон**

**Член 195**

(1)Глоба во износ од 500 до 2.000 евра во денарска противвредност ќе му се изрече за прекршок на правното лице кое:

 1)отстрани, оштети, уништи или премести точка од геодетска референтната мрежа од членот 28 став (1) од овој закон, а не пријавил согласно овој закон.   
2)во пропишаниот рок не ја извести Агенцијата за изведување на градежни или друг вид работи со кои може да се оштетат, уништат или поместат точките од геодетската референтната мрежа од членот 29 став (1) од овој закон;   
3)во пропишаниот рок не поднесе барање до Агенцијата, за запишување на промената во катастарот на недвижностите, согласно со членот 105 од овој закон;   
4)изготвува картографски производи без претходно издадено овластување од страна на Агенцијата согласно со членот 154 став (2) од овој закон и   
5)става во употреба картографски производи без согласност од Агенцијата согласно со членот 156 од овој закон.

(2) Глоба во висина од 100 до 500 евра ќе му се изрече за прекршок од ставот (1) на овој член и на одговорното лице во правното лице.

(3) Глоба во износ од 50 до 250 евра во денарска противвредност ќе му се изрече на физичкото лице и на трговец поединец за прекршоците од ставот (1) на овој член.

**2. Прекршоци на одговорни лица на други субјекти**

**Член 196**

(1)Глоба во износ од 500 до 2.000 евра во денарска противвредност ќе им се изрече за прекршок на Министерствата, органите на државната управа, единиците на локалната самоуправа, судовите, нотарите, извршителите и сите други субјекти со пренесени јавни овластувања, доколку не постапуваат согласно одредбите на овој закон кои се однесуваат на нивните обврски во процесот на доставување и дистрибуција од членовите 99, 129, 132, 135, 137, 140, 142 и 159 од овој закон.

(2) Глоба во износ од 500 евра во денарска противвредност ќе му се изрече за прекршок од ставот (1) на овој член и на одговорното лице во правното лице односно на овластеното лице од одговорното лице во правното лице.

**Надлежен орган и водење на прекршочна постапка**

**Член 197**

(1)За прекршоците утврдени во овој закон, прекршочна постапка води и прекршочни санкции изрекува Агенцијата (во натамошниот текст: Прекршочниот орган).

(2)Прекршочната постапка од ставот (1) на овој член пред Прекршочниот орган ја води Комисија за одлучување по прекршок (во натамошниот текст: Прекршочната комисија) формирана од страна на директорот на Агенцијата.

(3) Прекршочната комисија е составена од претседател и два члена. Претседателот е дипломиран правник со положен правосуден испит и работно искуство од пет години во својата област, а членовите се со високо образование и работно искуство од пет години во својата област од кои еден дипломиран правник, а другиот дипломиран геодетски инженер.

(4) Прекршочната комисија се избира на секои три години.

(5) Покрај членовите на Прекршочната комисија директорот на Агенцијата определува и секретар кој врши стручно-административни работи за Комисијата и заменик - претседател и заменици - членови кои по исклучок учествуваат во работата на Комисијата во случај на отсуство на некој од членовите на Комисијата.

(6) Прекршочната комисија донесува Деловник за својата работа и води единствена евиденција за прекршоците, изречените санкции и донесените одлуки.

**Начин на работа и одлучување**

**Член 198**

(1)Прекршочната комисија работи во совет, а одлучува со мнозинство гласови од вкупниот број членови.

(2)Претседателот и членовите на Прекршочната комисија се самостојни и независни во работата на Прекршочната комисија и одлучуваат врз основа на своето стручно знаење и самостојно убедување.

(3)Прекршочната комисија има право да изведува докази и да собира податоци кои се неопходни за утврдување на прекршокот, како и да врши други работи и презема дејствија утврдени со овој закон, Законот за прекршоци, или со друг закон.

(4)Против решението за прекршок на прекршочната комисија може да се поднесе жалба во рок од 15 дена од денот на приемот на решението преку прекршочниот орган до Државната комисија за одлучување во втор степен од областа на инспекцискиот надзор и прекршочната постапка.

(5)Прекршочната постапка по прекршоците предвидени со овој закон не може да се поведе, ниту да се води ако поминат две години од денот кога е сторен прекршокот.

**Записник за сторен прекршок**

**Член 199**

(1)Кога овластеното службено лице при Агенцијата ќе констатира дека е сторен прекршок предвиден со овој закон, составува записник во кој ги забележува битните елементи на дејствието од кое произлегува правното обележје на прекршокот, лично име, адреса и единствен матичен број на граѓанинот, ако се работи за странец и број на патната исправа и држава, а за правно лице, назив, седиште и даночен број,времето, местото и начинот на сторувањето на прекршокот, описот на дејствието, правната  квалификација  на  прекршокот,како и лицата затекнати на самото место, како и дава предлог за  порамнување со издавање на прекршочен платен налог*.* Записникот го потпишува овластено службено лице и сторителот.

(2)По  исклучок  од  ставот (1)  на  овој  член,  ако овластеното службено лице прекршокот го утврди лично, односно со податоци од службена евиденција записникот  го  потпишува  само  овластеното  службено  лице.

(3)Доколку  во  постапката  на  сторителот  му  бил издаден прекршочен   платен  налог,  тоа  ќе се забележи во записникот за констатиран прекршок.

(4)Доколку сторителот не се согласи да му биде издаден прекршочен платен налог или со закон не е пропишано издавање на прекршочен платен налог, истото ќе се забележи во записникот за констатиран прекршок, a овластеното службено лице поднесува барање за поведување на прекршочна постапка пред прекршочен орган.

**Постапка за порамнување**

**Член 200**

(1)Пред поднесување на барање за поведување на прекршочна постапка за прекршоците предвидени со овој закон, овластеното службено лице е должно на сторителот на прекршокот да му предложи постапка за порамнување со издавање на прекршочен платен налог.

(2)Кога сторителот на прекршокот е согласен за поведување на постапка за порамнување овластеното службено лице составува прекршочниот платен налог во кој се наведени битните елементи на дејствието од кое произлегува правното обележје на прекршокот, лично име, адреса и единствен матичен број на граѓанинот, ако се работи за странец и број на патната исправа и држава, а за правно лице, назив,  седиште и даночен број,  местото и времето  на  сторување  на  прекршокот,  правната  квалификација  на  прекршокот,  износот  на глобата, број на сметката за плаќање, правна поука како и други податоци во согласност со закон.

(3)По приемот  на прекршочниот платен налог сторителот е должен да ја плати глобата изречена согласно со ставот (6) на овој член во рок од осум дена од денот на приемот на прекршочниот платен налог на сметката означена во прекршочниот платен налог.

(4)Сторителот кој ќе ја плати глобата во рокот од ставот (7) на овој член  ќе плати половина од изречената глоба, за кое право се поучува во правната поука.

(5)Ако сторителот не ја плати глобата во рокот од ставот (7) на овој член, овластеното службено лице поднесува барање за поведување на прекршочна постапка пред надлежната Прекршочна комисија.

(6)Барањето за поведување на прекршочна постапка се поднесува писмено или по електронски пат определено со закон, во доволен број примероци за надлежниот орган и лицата против кои е поведена прекршочна постапка.

**Прекршочна евиденција**

**Член 201**

(1)Прекршочниот орган води евиденција за сторителите на прекршок и за изречените санкции за сторениот прекршок.

(2)Податоци од евиденцијата на прекршочните санкции, прекршочните органи даваат само по образложено барање од други јавни органи, правни или физички лица кои имаат правен интерес, ако сe уште траат мерките на забрана односно изречените санкции.

(3)Сторителите на прекршочни санкции и изречените прекршочни санкции се бришат од евиденцијата на прекршочните санкции по истекот на времето за кое се изречени или по службена должност по истекот од една година од извршената или застарената прекршочна санкција.

(4)Формата и содржината на прекршочниот платен налог ја пропишува Управниот одбор на Агенцијата а содржината и начинот на водењето на евиденцијата од ставот (1) на овој член ја пропишува директорот на АКН.

**Одмерување на висина на глоба**

**Член 202**

Одмерувањето на висината на глобите на правното лице, односно на трговецот поединец, пропишани со овој закон, се врши согласно со Законот за прекршоците.

**XII. ПОДЗАКОНСКИ ПРОПИСИ**

**Член 203**

(1)Управниот одбор врз основа на овој закон ги донесува следниве подзаконски акти**:**

1. Правилник за основни геодетски работи;
2. Правилник за премер на државна граница;
3. Правилник за менување на граници на катастарските општини
4. Правилник за премер на недвижности
5. Правилник за катастарско класирање
6. Правилник за катастарски планови и планови на инфраструктурни објекти
7. Правилник за геодетски работи за инжинерски, технички и други намени
8. Правилник за топографски карти
9. Правилник за податоци од ГКИС
10. Правилник за катастар на недвижности
11. Правилник за Регистар на цени и закупнини
12. Правилник за Регистар на просторни единици
13. Правилник за Регистар за улици и куќни броеви
14. Правилник за Регистар за градежно земјиште
15. Правилник за Регистарот на преземени недвижности наменети за продажба
16. Правилник за Регистар на згради
17. Правилник за Регистар на географски имиња
18. Правилник за издавање на лиценци за овластени геодетски субјекти за вршење на геодетски работи
19. Правилник за меѓународна соработка и обуки
20. Правилник за Комисија по жалби при АКН
21. Правилник за контрола и надзор
22. Правилник за плати и надоместоци на плати
23. Правилник за организација на АКН
24. Тарифник за надоместокот за запишување во КН
25. Тарифник за надоместокот за користење на податоци од ГКИС и за картографски производи
26. Тарифник за надоместок за овластени геодетски субјекти како пренесени овластувања
27. Тарифник за надоместок за електронски пристап .
28. Управниот одбор донесува и други подзаконски акти кои произлегуваат од овој закон или од Законот за геодетска дејност.

**XIII. ПРЕОДНИ И ЗАВРШНИ ОДРЕДБИ**

**Преодни одредби**

**Член 204**

На започнатите постапки за решавањето на предметите за запишување на правата на недвижностите и за спроведување на промени во катастарот на недвижности до денот на стапување во примена на овој закон, а по кои се постапува од страна на Управниот суд, ќе се применуваат одредбите од овој закон.

**Член 205**

При запишување на недвижностите кои останале со незапишани права, исправите за правен основ, склучени меѓу физички, односно правни лица и надлежните државни органи и други правни субјекти овластени од страна на надлежен државен орган, како и градежните претпријатија, до започнувањето на примената на Законот за вршење на нотарски работи („Службен весник на Република Македонија” број 59/96 и 25/98), претставуваат правен основ за запишување и доколку не се заверени од надлежен орган, односно претставуваат правен основ за запишување и без клаузула за доказ за платен данок, до влегувањето во сила на Законот за даноците на имот („Службен весник на Република Македонија” број 80/93, 3/94, 71/96, 54/2000 и 24/2003).

**Член 206**

Кога податоците за површината на зградите, посебните и заедничките делови од зградите и другите објекти прибрани со премерот, се разликуваат од податоците содржани во правните основи за запишување донесени заклучно до 1 јули 2005 година, се запишува податокот за површината на зградите, посебните и заедничките делови од згради и други објекти содржани во правниот основ за запишување, а разликата во површината се евидентира во евидентен лист за бесправно изградени објекти.

**Член 207**

Инфраструктурните објекти запишани во катастарот на недвижности според одредбите од Законот за катастар на недвижности ("Службен весник на Република Македонија" број 40/2008, 158/10, 17/11, 51/11 и 74/12) и подзаконските акти донесени врз основа на него, ќе се пренесат во катастарот на инфраструктурни објекти како дел од катастарот на недвижности по барање на имателите на инфраструктурните објекти.

**Член 208**

(1)Странките и заинтересираните лица во рок од 15 години од објавувањето на податоците од интабулационите книги согласно со одредбите од членот 52 ставови (1) и (2) од Законот за изменување и дополнување на Законот за катастар на недвижности („Службен весник на Република Македонија“ број 74/12), можат да поднесат пријава за запишување на правата на недвижностите и за запишување на податоците од интабулационите книги во катастарот на недвижности, кон која ќе достават правен основ за запишување на недвижностите и на податоците кои произлегуваат од интабулационите книги, геодетски елаборат и изјава за идентификација изготвени од трговец поединец овластен геодет или трговско друштво за геодетски работи.

(2)Податоците за недвижностите или носителите на правата на недвижностите кои останале неидентификувани или со незапишани права, Агенцијата ќе ги брише од објавениот список на барање од доверителот, врз основа на негова изјава заверена кај нотар, со која се потврдува дека обврските на должникот кон доверителот се намирени и дека се бара бришење на податоците во објавениот список, како и врз основа на доказ од соодветен регистар, издаден од надлежен орган кој го води регистарот, со кој се потврдува дека доверителот престанал да постои како правен субјект. Избришаните податоци се објавуваат во „Службен весник на Република Северна Македонија“.

**Член 209**

За недвижностите за кои не било извршено усогласување на податоците за недвижностите согласно со одредбите од членовите 153 и 158 од Законот за катастар на недвижности („Службен весник на Република Македонија“ број 40/2008, 158/10, 17/11, 51/11 и 74/12) по службена должност ќе изврши промена со усогласување на податоците за недвижностите и за носителите на правата на недвижностите. За извршеното усогласување Агенцијата со решение ќе ги извести носителите на правата на недвижностите запишани во катастарот на недвижности на кои се однесува промената, односно усогласувањето.

**Член 210**

(1)Правата на сопственост на инфраструктурните објекти од јавен интерес, изградени на земјиште во приватна сопственост, се запишуваат во катастарот на инфраструктурни објекти како дел од катастарот на недвижности, со обврска сопствениците на инфраструктурните објекти да ги решат имотно правните односи на земјиштето во рок од десет години од денот на влегувањето во сила на овој закон.

(2)Обврската за решавање на имотно правните односи на земјиштето од ставовите (1) на овој член Агенцијата ја прибележува во имотниот лист во кој се запишани инфраструктурните објекти и во имотниот лист за катастарската парцела низ која поминува инфраструктурните објекти.

**Член 211**

Прибележаните факти и околности во катастарот на недвижности чие запишување во катастарот на недвижности не е утврдено со овој и друг закон Агенцијата ќе ги избрише по службена должност .

**Член 212**

Правото на заедничка сопственост на заедничките делови од зградата и земјиштето, запишани до стапување во примена на овој закон, Агенцијата ќе ги усогласи согласно одредбите од овој закон во рок од десет години од денот на примената на овој закон, по барање на етажните сопственици, управителот на зградата, заедници на сопственици, носителот на правото на градење и други заинтересирани лица.

**Завршни одредби**

**Член 213**

 Подзаконските акти предвидени со овој закон, ќе се донесат во рок од шест месеци од денот на влегувањето во сила на овој закон.

**Член 214**

Со денот на отпочнување на примена на овој закон, престанува да важи Законот за катастар на недвижности („Службен весник на Република Македонија“ број бр.55/13, 41/14, 115/14, 116/15, 153/15, 192/15, 61/16, 172/16, 64/18 и „Службен весник на Република Северна Македонија“ бр.124/19).

**Член 215**

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува во рок од шест месеци од денот на влегувањето во сила.